Марказий разведка бошқармаси Ал-Қоида ҳужумини бартараф қилди\nОқ Уй расмийлари АҚШ Марказий разведка бошқармаси Ал-Қоида амалга оширишни режалаштирган террор ҳужумнинг олдини олгани ҳақидаги маълумотни тасдиқлади.\nАҚШ расмийларига кўра, террор ҳуружи Ямандан АҚШга учиб кетаётган самолётда амалга оширилиши керак бўлган.\nҚўлга туширилган қўлбола портловчи мослама 2009 йил 25 декабрда Ал-Қоиданинг нигериялик аъзоси Умар Фаруқ Абдулмуталлиб АҚШнинг Детройт шаҳрига кетаётган самолёт бортига олиб ўтишга уринган бомбага ўхшаш экани айтилмоқда.\nФедерал тергов бюроси эълон қилган баёнотда самолёт бортида қўлга туширилган портловчи мослама бюро ихтиёрида экани ва мутахассислар уни ўрганаётгани билдирилган.\nДастлабки текширув натижалари бомба Ал-Қоида террор тармоғи тарафидан Араб ярим оролида амалга оширилган ҳужумларда қўлланган портловчи қурилмаларга ўхшаш эканини кўрсатган.\nОқ Уй матбуот вакили Кейтлин Ҳейден АҚШ Президенти Барак Обамага мазкур террор фитнаси ҳақида апрел ойида ахборот берилганини маълум қилди.\nҲиндистонга сафар қилаётган АҚШ Давлат котиби Ҳиллари Клинтон 8 май куни Деҳлида портловчи мослама ҳаво қатнови хизматига таҳдид солмаган, дея таъкидлади.\n- Мослама фуқаровий авиацияга тахдид солмаганини айтиш мумкин. Аммо бу фитнанинг ўзи, террорчилар бегуноҳ одамларни ўлдириш учун ғайринсоний ва даҳшатли усулларни ўйлаб топаётгани белгисидир,- деди АҚШ Давлат котиби.\nАссосиэйтед Пресс агентлиги террор ҳужумини амалга оширишга уриниш бўлгани тўғрисидаги маълумотни ўтган ҳафта қўлга киритгани, бироқ текширув ишлари давом этаётгани ҳамда Оқ Уй ва Марказий разведка бошқармаси сўровига кўра, хабарни оммага дарҳол ошкор қилмасликка рози бўлинганини билдирди.\nРасмийлар таҳлика бартараф қилинганини маълум қилгач, Ассосшиэйтед Пресс ҳукумат идораларининг бу ҳақда сешанба куни расман эълон қилинишини айтганига қарамасдан, бу ҳақда душанба куниёқ хабар берди.\nХабарларга кўра, Федерал қидирув бюроси қўлга туширилган портловчи мосламани аэропорт хавфсизлик ускуналаридан яширин тарзда олиб ўтилиши эҳтимоли қанчалик юқори эканини текширмоқда.\nВоқеадан сўнг Америка аэропортларида хавфсизлик чораларига оид ўзгаришлар кузатилмади.


Коронавирусдан тезроқ тузалиш учун нима еб-ичиш керак? » Ўзбекистон янгиликлари – Zamin.uz\n13 ноя, 23:25 3 330 Ҳаёт тарзи\nКоронавирусни юқтириб олганда муайян овқатланиш қоидалари касаллик кечишини енгиллаштириб, тузалиш жараёнини тезлаштиришга ёрдам беради. Россиялик эндокринолог-диетолог, тиббиёт фанлари номзоди Елена Яровова бу ҳақда ўз маслаҳатлари билан ўртоқлашди.\nУнинг сўзларига кўра, биринчи навбатда, оддий углеводлар, пишириқлар, печенья ва ҳар турли ширинликлар, хусусан, асал ва мураббодан бош тортиш керак.\n«Ширинлик тузалишга ёрдам бермайди», — дейди шифокор.\nШу билан бирга, мураккаб углеводлар (сабзавот ва ёрмалар), мевалар ва кўкатларни таомномадан чиқариб ташламаслик керак. Ич бузилишининг олдини олиш учун одам кунига 35 грамм клетчатка қабул қилиши даркор. Бу тахминан 600 грамм сабзавот ва бир боғ кўкат дегани. Мутахассиснинг аниқлик киритишича, меваларни мавсумга қараб танлаш мақсадга мувофиқ. Антиоксидант ва витаминларга бой резаворлар фойдалидир.\nСут маҳсулотларидан, яхшиси, кефир билан қатиқ истеъмолини чеклаган маъқул: улар COVID-19да диареяни кучайтириши мумкин. Творог, қаттиқ пишлоқ сингари сут маҳсулотларини эса бемалол тановул қилса бўлади.\nЭндокринологнинг қайд этишича, жонивор ва ўсимлик ёғларини истеъмол қилишда танқисликни юзага келтирмаслик муҳим. Улар таом калориясининг камида 30-35 фоизини ташкил этиши даркор. Шунингдек, хаста танага оқсил керак: парранда, балиқ, гўшт, денгиз маҳсулотлари.\nАгар беморнинг иштаҳасида муаммо бўлса, курка ва сабзавотлардан енгил шўрва, суфле кўринишидаги гўшт ёки суюқ шўрвалар тайёрлаш тавсия этилади. Касаллик пайтида организмни зўриқтириб қўймаслик учун кўп овқатланмаслик лозим. Бундай ҳолатда ичимлик тартибига амал қилиш — кунига камида 1,5 литр сув ичиш маслаҳат берилади.\nДиетолог коронавирусда ҳид билиш қобилиятини қандай тиклаш мумкинлигини айтди 07 ноя, 11:23\nКоронавирусдан кейин қандай витаминларни ичиш керак? 06 авг, 08:22\nИштаҳани қандай алдаш мумкин? 11 мар, 07:28


Бундеслига. "Бавария" - "Фрайбург": Матнли трансляция\n17 январь, 2021, 19:29\nАссалому алайкум, қадрли футбол ихлосмандлари! Германия Бундеслигаси 16-туридан ўрин олган "Бавария" - "Фрайбург" учрашуви бошланиш арафасида. Сайтимиз уни сизга матнли кўринишда тақдим этади. Матнли трансляцияни Абдулла Маннонов олиб боради.\nРоберт Левандовский 7'\nУчрашув якунланди! "Бавария" ўз уйида қийин ғалабага эришди. Матнли трансляцияни Абдулла Маннонов олиб борди. Эътиборингиз учун раҳмат.\n"Фрайбург" бурчакдан тўпни ўйинга киритиб берди, бироқ ноаниқ.\nУх қандай вазият! Хофлерда гол уриш учун ажойиб вазият юзага келганди, бироқ зарбага бироз аниқлик етишмади!!!\nҚўпол подкати учун Шупо-Мотинг сариқ карточка билан огоҳлантирилди.\n"Бавария" бурчак тўпи тепади.\nЛерой Сане жарима майдони ичида 3 ҳимоячини алдаб ўтиб, дарвозабон билан бирга-бир вазиятга чиқиб кетди ҳамда зарба берди, бироқ шу зарбагагина куч етишмади!!!\n"Бавария" сафида 2 ўзгариш амалга оширилди: Мюллер ва Горецка ўрнига Шупо-Мотинг ҳамда Мартинез ўйинга қўшилди.\n"Фрайбург" ҳимоячилари яхши ўйнаяпти. "Бавария"нинг ҳужумлари бесамар кетмоқда.\n"Бавария" тўпни ўйинга киритиб беради. Бурчакда Толиссо.\nТўп назорати: 62-38! "Бавария" яққол устунликда.\nҲимоячиларнинг фаоллигидан сўнг яна бир бор тўп бурчакдан ўйинга киритиб берилади. Бу сафар Толиссо.\nРоберт Левандовски зарба позициясидан туриб ажойиб зарба беришга муваффақ бўлди, бироқ дарвозабон уни қайтарди!\n"Бавария" сафида 2 ўзгариш амалга оширилди: Киммих ўрнига Толиссо, Коман ўрнига эса Мусиала ўйинга қўшилди.\nГООООООООООООООЛЛЛ!!! "Бавария" ҳисобда олдинга чиқиб олди! Саненинг жарима майдони ичида узатган тўпини Мюллерга дарвозага жойлаб қўйди! 2-1!\nКиммих голли вазият юзага келтирди, бироқ ҳимоячилар фаол ўйнади!\nКингсли Команнинг жарима майдони ичига узатган тўпини ҳимоячилар узоқлаштирди.\nГОООООООООООООЛЛЛ!!! Захирадан ўйинга қўшилган Петерсон илк зарбаси билан дарвозани ишғол қилди ва ҳисобни тенглаштирди! 1-1!\n"Фрайбург" сафида 3 ўзгариш амалга оширилди: Кублер, Шаллаи ва Демирович ўрнига Темпельманн, Холер ҳамда Петерсон ўйинга қўшилди.\nБурчак тўпини бу сафар "Фрайбург" амалга оширади.\nНавбатдаги бурчак зарбаси. "Бавария" уни ижро этади.\nЛевандовски дарвозага ўта чиройли зарба берди! Бироқ унинг узатмаси дарвоза тўсини устидан ўтиб кетди!\nСаненинг узатмасини ҳимоячилар ташқарига чиқариб юборди. Бурчак тўпи.\nАмир Абраши ўйинни давом эттира олмайди. Унинг ўрнига Яник Хабере майдонга тушди.\n1-бўлим бошида мажбурий ўзгариш сабаб майдонга тушган Амир Абраши майдонда тиббий ёрдам олмоқда. У яна захира ўриндиғига қайтади шекилли.\nКиммихнинг қанотдан жарима майдони ичига узатган тўпини ҳимоячилар бир амаллаб узоқлаштирди.\nТомас Мюллер жарима майдони ичига ёриб кирди, бироқ ҳимоячилар томонидан тезда тўхтатилди.\n"Фрайбург" аъзоси Роланд Шаллаи қизишиб кетди ва сариқ карточка олди.\nГорецка бурчакдан тўпни ўйинга киритиб беради. Муваффақиятсиз.\nУмумий зарбалар: 12-3!\nКингсли Коман жарима майдони ичига ёриб кирди, бироқ Санега пас беришни эплай олмади.\nКристиан Гюнтерьнинг зарбаси Нойер дарвозаси устидан ўтиб кетди.\nПаварнинг узатмаси аниқ чиқмади. Тўп "Фрайбург"да.\nЛевандовскининг уринишидан сўнг тўп яна бурчакка чиқди. Киммих уни яна бир бор ўйинга киритиб беради.\nБурчак тўпи. Жошуа Киммих уни ижро этади.\nЛеон Горецка жарима майдони ичига тўпни ҳаволатиб етказиб берди, бироқ ҳимоячилардан бири тўпни боши билан узоқлаштирди.\nБоатенгнинг узатмаси анча кучли чиқди. Левандовски уни эгаллай олмади.\nСаненинг ажойиб зарбаси дарвозанинг чап устуни ёнгинасидан ўтиб кетди!\nГнабри заҳирага олинди. Ханс Дитер-Флик унинг ўрнига Лерой Санени майдонга ташлади.\nСерж Гнабри майдонда тиббий ёрдам олмоқда. Унинг жароҳати жиддийлиги боис, катта эҳтимол билан ўйинни давом эттира олмайди.\nГнабрининг деярли голга айланган пасини дарвозабон қайтарди! Ажойиб\n"Бавария" футболчилари бир-бирига аниқ узатмаларни амалга оширган ҳолда ўйинни назорат қилишмоқда.\nЛукас Кублернинг паси бутун майдон бўйлаб кесиб ўтди, бироқ унга эга чиқувчи футболчи топилмади.\nГнабрида ажойиб вазият юзага келди. Бироқ унинг зарбаси дарвоза устунига тегиб майдонни тарк этди!\n"Фрайбург" аъзоси Лукас Кублерда ажойиб вазият юзага келган эди, бироқ Нойер тўпга чиқиб келишда адашмади.\nКоманнинг жарима майдони ташқарисидан берган зарбаси блокланди, тўп рақибларда.\nНиколас Хефлер сариқ карточка олди.\nГОООООООООООООООЛЛЛ!!! Мюллернинг ажойиб пасидан сўнг Левандовски тўпни дарвозага жойлаб қўйди! 1-0!\n"Фрайбург"да илк дақиқаларданоқ мажбурий ўзгариш: Баптист Сантамария ўрнига Амир Абраши ўйинга қўшилди.\nТомас Мюллер жарима майдони ичига идеал узатма амалга оширди, бироқ ҳимоячилар ҳужумчиларга зарба учун имконият қолдирмади.\n"Фрайбург" футболчиси Баптист Сантамария майдонда тиббий ёрдам олмоқда. Илк дақиқалардан жароҳат шекилли...\nҲакам бурчакни кўрсатди. "Бавария" бурчак тўпи тепади.\nГнабри рақиб ҳимоячиси билан тўқнашиб кетди.\nФутболчилар майдонга тушишмоқда. Ўйин старт олиш арафасида.\nАссалому алайкум, қадрли футбол ихлосмандлари! Бундеслига 16-туридан ўрин олган "Бавария" - "Фрайбург" баҳси бошланиш арафасида. Сайтимиз уни сизга матнли кўринишда тақдим этади. Матли трансляцияни Абдулла Маннонов олиб боради.


Расмий Тошкент ва Ашхобод олий даражадаги учрашувга тайёрланади\n16:02 / 02.06.2015\n2 июнь куни Ўзбекистон Республикаси Ташқи ишлар вазири Ўзбекистонга расмий ташриф билан келган Туркманистон Вазирлар Маҳкамаси Раиси ўринбосари, ташқи ишлар вазири Рашид Мередов билан учрашди.\nУчрашув вақтида Ўзбекистон ТИВ раҳбари Абдулазиз Комилов ўз ҳамкасби билан икки томон ўртасида олий даражада учрашув ўтказиш бўйича гаплашган.\nСуҳбат давомида икки томонлама муносабатларни ривожлантириш масалалари, Ўзбекистон ва Туркманистон ташқи сиёсат идоралари ўртасидаги алоқаларни мустаҳкамлаш йўллари ва механизмлари ҳам муҳокама қилинган.\nЎзбекистон ТИВ матбуот хизматида маълум қилинишича, 1991 йилдан буён Ўзбекистон ва Туркманистон томонлари ўртасида 16 марта олий даражадаги учрашув бўлиб ўтган. Шундан 8таси Тошкентда ва яна 8таси Ашхободда ўтказилган.


Усмон Азим. Ғоз (ҳикоя) | www.ziyouz.uz\nБош саҳифа Ўзбек насри онлайн антологиясиУсмон Азим (1950)Усмон Азим. Ғоз (ҳикоя)\nЎз боласини балога топшириб, ғозни учирган бечора кампир бемор фарзандининг бошида қандай кун кўрди? Билмайсиз…\nКампир «ҳай-ҳай»лади. Ўқ тегмади. Ғоз бир айланиб, ўтакаси ёрилиб, «Бойсун-Қўнғиротга етгунча, қанотимни толдирма», деб тангрига ёлвориб, баландлаб учиб кетди. Мерган куни етганини сезди — «энамки ғозни мендан авло билди, паймонам тўлган экан, гулим очилмай сўлган экан», деб оҳ уриб, олам кўзига қоронғу кўриниб, тўшакка етмай йиқилди. Кампир бечора «воҳ, боламилаб, ўзини фарзандининг устига ташлади, кўзларини ёшлади.\n— Болам,— деди кампир,—қаддингни кўтар, ҳали бу тоғнинг бошидан села-села ғозлар ўтар, истаган ғозингни отиб олишга кучинг етар…\n— Эна, мен сезиб турибман, бу ғоз қайтмайди. Менга бошқа ғознинг нима кераги бор? Отган ўқим хато кетмаган мерган эдим. Энди ор-номус мени омон қўймайди… Ҳай, эна! Нодон эна! Бир ғозни фарзандингга раво кўрмадинг — мени ўлдирган асли сенсан.\n— Болам! Жоним болам! Мен ҳам худонинг бир куйган бандасиман. Оллоқ кўнг-лимга солди… У ғозсиз кўп ёмон бўларди, Бойсун-Қўнғирот томом бўларди, Алпомиш чоҳда қоларди. Барчинни Ултонтоз, оларди… Бир юрт йўқ бўларди, жон болам! Аммо сенсиз менга бу дунё қоронғу! Оллоҳдан бир умрингни сўраб олмасам, энанг бўлиб нима қилдим,— деб йиғлаяпти.\nМерган кун сайин кучдан кетиб, қоқ суяк бўп қоляпти, сўнгги куни армонда — Азроилнинг шарпасини сезиб боряпти… Ор-номус учун ўладиган замонлар ҳам бўлган-да, биродарлар!\nКампирнинг қилмаган давоси қолмади. Бир қўйи бор эди — чилтонларга бағишлаб, сўйиб, элга хом талаш этди. Париларнинг жодуси кесилсин деб, бир товуғининг қонига пахта булаб, фарзандининг бошидан айлантирди. Қирқ мулла чақириб чилёсин ўқитди. Нафаси ўткир бир парихонни келтириб, бир парча пўстакка дам солдириб, бўсағага кўмди. Беморни қоронғи хонага қамаб, чироқ ёқди. Самандар кўсани топтириб келиб, жар солдирди… Бемор ўзига келмади.\nКампир шу кални топиб борди. Қирдан фолчининг уйига тушиб келаверди… Кал капасидан чиқиб кампирга бақираверди:\n— Бўлган иним! Минг афсунга тўлган иним! Боламнинг дардига даво излаб, қошингга биядай бўзлаб қ«ляпман! Қайт демагин! Жонимни олсанг ол! Молимни олсанг ол! Фақат беумид қайтарма…\n— Молингни ололмайман — талончи эмасман, жонингни ололмайман — тангри эмасман… Кампир! Қайт! Мениям қийнайверма!.. Фол очишни ташлаганман… Очган фолим тескари чиқяпти. Фақат тангридан умид кут.\n— Кўзимни ёшлатма, кампир! Сўраб нима қиласан? Сен фидойилик қилдинг! Бу дунёда фидокорнинг иши оғирдир… Энди қайтавер, кампир! Бошқа бир сўз айтмайман. Ҳаммамиз ҳам бандамиз — худо бошимизга нимаки солса, сабру тоқат билан қабул қилишдан бошқа иложимиз йўқ…\nКампир билдики, бу кал бошқа ҳеч нарса демайди. Кўнгли алағда, бечора, яна боласининг қошига қирқ дара ошиб, ҳаллослаб чопиб келди. Мерганнинг қирқ жонидан йигирмаси узилган, ранги заъфарон — қони бузилган, «армонда кетар бўлдим», деб шифтга қараб ётибди. Энасининг келганини сезиб, бурилиб қаради… Биродарлар! Одам дегани жон чиққунча умид қилаверар экан — мерган энаси бир хушхабар олиб келадигандай тикилди. Кампир ерга қаради: худо шифо берса, отдай ўйноқлаб кетишини айтди.\n— Сен, жирғаноқ, шарбат бўласан… Қариқиз, сен касалларни терлатасан… Юлғин, писмиқ, нега яшириняпсан? Ариларга асални кимберади, тентак! Афсонак! Заҳарлиман деб хафамисан? Заҳринг ҳам дори-ку! Ўсавермайсанми?..\n— Нега менга эгилдинг, одамларнинг улуғи?—деди оғриниб.— Аксинча, мен сенга таъзим этмоғим даркор эди. Мен ҳаётимда мингта, мақтаниб айтсам, ўн мингта одамни ҳаётини сақлаб қолдим. Сен бўлса… Э-ҳе!..\n— Мен қайдан улуғ бўлай, Луқмони Ҳаким! Бир боламнинг дардига даво тополмасам…\nКампир яна боласининг қошига чопқиллаб жўнади. Қирқ кун йўл юриб, қирқ тоғдан, қирқ чўлдан ўтиб етиб келди. Боласи яна умид билани бош кўтариб қаради. Кампир йўлдан териб келган ўтларини фареандига кўрсатиб: «Луқмони Ҳаким бериб юборди», деб хурсанд қилиб, қайнатиб ичирди — мерган ўзига келмади. Танида таранг тортилган ҳаётнинг ришталари чирсиллаб узилиб кетаётганига қулоқ тутиб, тақдирга тан бериб, жимгина ётаверди. Кампир эшикка чиқади— йиғлайди, ичкари киради — кулади, «аҳволинг анча тўзук» деб, тасалли берган бўлади. Аммо ўзининг тинчи йўқ. Ажал эшикни очса — эшикдан, очмаса — тешикдан кирадигандай…\nКампир ўйлаб-ўйлаб, Бойсун-Қўнғиротга — Алпомишнинг ҳузурига жўнади. Боласининг азобида эси ўзида йўқ — неча вақт йўл юрганини билмайди — балки кундир, балки йилдир… Кампир Асқар тоғдан чиқиб, пастга қаради. Қирқ минг уйли Қўнғирот қирқ минг оқ ўтов тикиб, қирқ минг сурув қўйини яйловда яйратиб, ҳар ўтовнинг олдида ўн тулпорни бойлатиб, тўй қилиб — бахшиларни сайратиб, омон-омонликда, хушбахт замонликда умр кечиряпти. Кампир Алпомишнинг қирқ қанот ўтовини чангароғига осилган яшил байдоқдан билди. Тоғдан тушди-да, ясовуллару баковулларнинг ёнидан шамолдай ўтиб, юрт сўраб ўтирган Алпомишнинг қошига борди.\n— Шу ғозни отолмаган мергангина бир болам ор-номусда куйиб-қоврилиб, бу дунёдан соврилиб кетяпти… Шу боламнинг дардига даво топиб беринглар, деб келдим…\nҲамма жим қолди. Нима қилишсин? Ўлимдан бошқа ҳамма нарсага даво бор… Аммо ўлим…\n— Эна,— деди Алпомиш бир тўлғаниб,— менинг ҳам биргина ўғлим — кўзимнинг оқу қораси, ҳаётимнинг маъноси Ёдгорим бор. Шуни олиб кетинг. Сиз туфайли менинг юртим омон қолди, Ёдгоржоним туфайли сизнинг фарзандингиз ҳам соғайиб кетсин. Шу боламни хайри худо йўлига буюрдим…\n— Йўқ… — деди кампир кўздан ёши селоб бўлиб.\n— Олинг, эна! Ёдгор ўша ғоз тоғ устига чиқиб, ўзини ўғлингизга атаб қурбон қилади. Иншооллоҳ, болангиз тузалиб кетгай…\n— Бор, болам,— деди сўнг у — Қўнғирот ҳар кимдан қарзини узиб юрмоғи ло-зим… Бор, ёлғизим! Бор, Ёдгорим! Юртингни қарзини уз!—Кейин кампирга юз-ланди:—Эна, энди жўнанглар! Илоё фарзандингиз шифо топсин!\nҚўнғирот эли гуриллаб, яратганга ёлвориб, дўо қилди. Кампир йўлга тушди. Алпомиш кампирни тўхтатиб, Бойчиборга миндирди. Ёнига қирқ йигитни қўшди. Уйигача элтиб қўйишни тайинлаб, хўшлашди…\n«Худойим! Менинг ноламга ҳам бир бор қулоқ срл! Ҳеч бўлмаса, Қўнғиротдай бир юртнинг дуосини инобатга ол! Сочим супурги, қўлим косовликда умрим кечди. Бир фарзанд ўстирдим. Бир тақдир қушини ўлимдан сақлаб қолдим. Энди болам ўладиган бўлиб ётибди. Тоғдан пастга тушолмай турибман. Қўрқаманки, мени бенажот қайтганимни сезган болагинамнинг бу дунёда қарори қолмайди… Худойим! Ўзинг қўллагин! Раҳмат нурин бошимдан соч. Мени ғозга айлантир-да, кейин инон-ихтиёримни ўзимга бер!.. Худойим!..»\nҒознинг қичқириғи мерганнинг қулоғига етди. Таниди — ўша ғоз! Қувониб, қайта-қайта ғанқиллаб турибди. Оҳ, келаркансан-ку, армонларда ўлдирган ёлғончининг ажал-берди ғози! Келаркансан-ку!… Мерган ёнида беега ётган ўқ-ёйини олиб, тоққа томон жўнади. Аммо касаллик қуритган танда куч қайда? Уйининг остонасидан чиққанида йиқилди… Энди ғозга етиш гумон. Ҳай, эсиз дунё! Насиб этмаган экан-да… Аммо худо йигитнинг омадини берса, нималар бўлмайди! Ғоз ўйнаб-ўйнаб, сайраб-сайраб учиб, ўқ етар жойга келиб тўхтади. Мерган қўлига ёйни, садоқдан ўқни чиқариб ғозни мўжалга олди. Бироқ касалликдан нури қочган кўзи тиниб, бўшатган ўқи ғоз устидан — икки терак бўйи баланддан ўтиб кетди. Аттанг! Ўладиган қул шундай бўлар экан-да!.. Аммо ғоз яна ўйин кўрсатди. Ҳавога бир баландлаб учди-ю, қанотларини озод ёйганича сузиб келиб, мерганнинг шундоқ қаршисига қўнди!\nФақат, биродарлар, бир илтимосимиз бор: ғоз кўрсаларинг отманглар! Ким билсин, балки, элчи қушдир, қим билсин, балки бировнинг онасидир… Шунақа гаплар.\n← Аввалги Аввалги Ғаффор Ҳотамов. Ота (ҳикоя)\nКейинги → Кейинги: Усмон Азим. Бировнинг умри (ҳикоя)


19:06 / 12.07.2017\nФарғона шаҳридаги Ислом Каримов номидаги концерт саройининг ёзги мойдони 9 июнь куни кўплаб фарғоналик санъат шинавандалари билан тўлди. Сабаби Акмал Тўраев иштирокидаги оркестр жамоаси ўзининг ажойиб концерт дастурини кўплаб томошабинларга тақдим этди.\nЖузеппе Верди куйларининг жўшқинлиги ва завқи, Антонио Вивальди мусиқасининг улуғворлиги, Ботир Зокиров куйлаган қалбга қадрдон тароналар, Пётр Чайковский ижодидаги лирик оҳанглар ҳар қандай тингловчини ўзига ром этмай қолмайди.\nФарғона вилояти ҳокимлиги ташаббуси билан ташкил этилган концерт дастури “Фидойинг бўлгаймиз сени Ўзбекистон” шиори остида ўтказилди. Унда устоз санъаткорларнинг классик дурдонлари мусиқа шинавандаларига ҳавола этилди.\nСинфоник камер оркестри ўз тақдирини санъат билан боғлаган йигит-қизлар жамоаси, деб аташ мумкин. Истиқлолнинг бебаҳо неъматларидан баҳра олиб камолга етаётган бу мусиқачилар иштирокидаги концертлар, мусиқий лойиҳалар мусиқа санъатини теран ва мукаммал англаш, унинг эзгу ғоясини навқирон авлод қалбига чуқур сингдиришдек эзгу ғояларга хизмат қилмоқда.\nУшбу концерт мусиқа санъатининг нақадар улкан маънавий қудратидан, Ўзбекистоннинг истеъдодларга бой эканидан сўзлади. Ранг-баранг мусиқий асарларга бой дастур фарғоналикларга ғоят манзур бўлди. Ёшларнинг мусиқага бўлган бундай интилиши уларга кўрсатилаётган юксак эътибор ва ғамхўрликнинг яна бир амалий намунасидир.


Академиядан хайдалган, ортиқча вазни туфайли изза қилинган ва 5-лигада ўйнашга мажбур бўлган “Тоттенхэм”нинг энг қиммат трансфери - Ндомбеле ҳақида\n5 июль, 2019, 11:30\nТеглар:Тоттенхэм | Танги Ндомбеле\n5 йил аввал академиядан хайдалган, ортиқча вазни сабабли изза қилинган ва фақатгина 5-лигада ўйнашга мажбур бўлган “Тоттенхем”нинг энг қиммат трансфери - Ндомбеле ҳақида биз билмаган ҳақиқатлар.\n“Тоттенхэм” трансфер суммаси бўйича клуб рекорди янгиланганлигини эълон қилди: “Лион” ярим ҳимоячиси Танги Ндомбеле 60 млн евро (қўшимча 10 млн евро бонус) эвазига “шпорлар” аъзосига айланди.\nБундан беш йил аввал Ндомбеле “Генгам” академиясидан ҳайдалган ва ўз карьерасини Франция 5-лигасида бошлаган эди.\nТанги Париж шаҳрининг чекка ҳудудида дунёга келган, унинг ота-онаси Конго Демократик Республикасидан келган муҳожирлар бўлган. Ндомбеле 14 ёшида Бретанга кўчиб ўтди ва “Генгам” академиясига ўқишга кирди. У 3 йил мобайнида шу ерда яшади. 2014 йилда уни академиядан ҳайдаб юборишди. Мураббийлар унинг потенциалини жуда паст баҳолашди, аниқроғи ундаги салоҳиятни кўра билишмади. У “Осер”, “Кан” ва “Анжер” клубларига бориб кўрди, аммо ҳар сафар рад жавобини олди. Танги яхши плеймейкер бўлса-да, унга ортиқча вазн халақит қиларди.\nМуваффаққиятсизликларга юз тутган Ндомбеле футбол ҳақидаги орзусидан воз кечмоқчи ҳам бўлди, аммо тез орада унга “Амьен”дан таклиф келиб тушди. 2013-2014 йилги мавсумда мавсумида ушбу клуб 2-Лигадан тушиб кетган бўлсада, ярим ҳимоячи розилик билдирди. Бироқ, у катта карьерани бироз четга суриб туришга мажбур бўлди. Ндомбеле Франциянинг бешинчи дивизионидаги “Амьен U-19” заҳира жамоасига юборилди.\nБешинчи лиганинг биринчи мавсумида Танги фақат биргина ўйинда майдонга тушди, холос. Аммо кейинги йил “Амьен”нинг асосий ўйинчисига айлана олди: 18 та ўйинда майдонга тушди ва мавсумнинг энг яхши футболчиси сифатида тан олинди. “Танлов давомида биз унда энг керакли фазилатлар мавжудлигини тезда англаб олдик. Ундаги спринтерлик қобилияти ҳар қандай ярим ҳимоячида ҳам бўлавермайди.”, - дея таъкидлаган эди “Амьен U-19” бош мураббийи Тедди Бертен.\n2016/17 мавсумдан олдидан 19 ёшли Ндомбеле ҳаётидаги илк профессионал шартномани имзолади ва “Амьен”нинг асосий таркибидан жой эгаллади. Танги вақт йўқотмасдан ўз қобилиятларини ишга солишни бошлади ва иккинчи лигада 30 ўйинда 2 та гол ва 7 та ассистга эришди ва тарихда биринчи маротаба элитага кўтарилди.\n“Бу йигит қорда ҳам, ботқоқда ҳам ва майдонда ҳам бирдай яхши ўйнай олади, - дейди ўз ҳайратини яширмасдан унинг жамоадоши Тома Монкондью. – У ажойиб дриблинга эга ва ўз кўзларим билан гувоҳ бўлган энг яхши футболчилардан биридир”.\n“У жудаям эътиборли ва ҳар кун ўз устида ишлайдиган ўйинчи. Танги майдоннинг кичик қисмида бир неча рақибга бас кела олади. “Амьен U-19”да у қолганлардан анча устун эди”, - дейди Бертен.\nНдомбеле ҳақида энг яхши иқтибосни эса “Амьен U-19”нинг ёш ўйинчисига илк марта эътибор қаратган “Амьен”нинг бош мураббийи Кристоф Пелиссье келтирган: “Танги – мен билан ишлашга тўғри келган энг яхши ўйинчидир”.\n“Лион” Ндомбелени 2 млн еврога ижарага олган. Ўша вақтда клуб Коренту Толиссияни ўрнини боса оладиган ўйинчи қидираётган эди.\n2017 йилда Толиссо “Бавария”га ўтиб кетди, “Лион” скаутлари бошлиғи Флориан Морис эса бутун ёз мобайнида жамоа учун янги марказий ярим ҳимоячи қидирди. Ниҳоят Ндомбелни 2 млн евро эвазига ижарага олиш ва “Селта”дан сенегаллик Диопни сотиб олишга қарор қилинди – иккала ўйинчи бўш ўрин учун рақобат олиб боришлари лозим эди.\nАммо рақобат бўлмади: Танги тез орада Диоп ва Жордан Ферридан ўзиб, асосий ўйинчига айланди. Сентябрь ойида Ндомбеле “ПСЖ”га қарши баҳсда “ядровий” ўйин олиб борди. У Дракслерни ёпди, узоқ масофада бўлишига қарамай жарима зарбасидан гол урди ва парижликлар ҳимоясини “ўткир” тўп оширишлари орқали парчалаб юборди. “Лион” ютқазганлигига қарамай, L’Equipe нашри Тангини ўйиннинг энг яхши футболчиси деб тан олди. Мазкур ўйиндан сўнг бу футболчига бутун Франция эътибор қарата бошлади.\nБир мавсум мобайнида футболчининг нархи 1 млндан 25 млн еврогача кўтарилди. Албатта, “Амьен”, ҳеч иккиланмасдан, ўйинчини “Лион”дан 8 млн евро эвазига қайтариб олди. Шартнома эса 2023 йилгача имзоланди.\nНдомбеле 2018 йилги жаҳон чемпионатида иштирок этмаган бўлса ҳам, октябрь ойида Франция терма жамоасида дебют қилди. Айнан шу вақт мобайнида Танги ҳақида бутун Европа билиб олди: у ЕЧЛда “Лион”нинг энг яхши ўйинчиси бўлди ва 1/8 финалдаги “Барса”га қарши ўйини кўп эсланди.\nУзоқ вақт давомида футболчи учун асосий талабгор “Ювентус” эди. Бироқ Туринликларни сустлашганидан фойдаланган “Тоттенхэм” жиловни ўз қўлига олди. Ўйинчига қизиқиш билдирган клублар ичида “МЮ” ва “ПСЖ” ҳам бор эди.\nМаурисио Почеттино билан бўлиб ўтган учрашув ҳал қилувчи рол ўйнади. Бу учрашувда Ндомбелени аниқлик ҳайратга солди. Почеттино унинг майдондаги роли ҳақида гапираётганда, Тангининг услубини сақлаб қолишини хоҳлашини алоҳида таъкидлади. “Биламан, бу мураккаб вазифа, аммо мен биз билган, олдинга интилувчан Ндомбелени сақлаб қолишингни истайман”, - деди Маурисио.\nНдомбеленинг агентлари билан якуний музокаралар вақтида Дэниэл Леви “Сиз имзо қўймасдан бу ерни тарк этмайсиз”, дея огоҳлантирди. Иккала томон ҳам паст келишни исташмади ва музокаралар сешанба куни 6 соатлик уйқудан кейингина якунланди. Натижада: Ндомбеле – энг кўп маош оладиган футболчилардан бирига айланди (ҳафтасига тахминан 200 минг фунт).\n"Тоттенхэм" "Юве" таклифига рад жавобини берди\nПСЖ "Тоттенхэм" футболчисини ижарага олмоқчи


ИСТИҚЛОЛ - НУPЛИ КЕЛАЖАККА ЕТАКЛОВЧИ КУЧ - AmuNews.uz - энг сўнгги янгиликлар\nИСТИҚЛОЛ - НУPЛИ КЕЛАЖАККА ЕТАКЛОВЧИ КУЧ\n1991 йил 1 сентябрь. Бу Ўзбекистон истиқлолга эришган кун сифатида энг қутлуғ, энг азиз санага айланди.\nИстиқлол давлатимиз асосини қуриш, ижтимоий йўналтирилган бозор муносабатларини шакллантириш, миллий онгимиз ва маънавиятимизни юксалтириш, юртимизда яшаётган ҳар бир инсон учун муносиб ҳаёт тарзини яратиш, жаҳон ҳамжамиятидан муносиб ўрин эгаллаш имконини берди.\nИстиқлол тафаккуримизда туб бурилиш ясади. Мустақиллик мағзини англаш, мустақил яшаш моҳиятига етиш, шунга мослашиш ва кўникиш кайфиятини пайдо қилди.\nЎзбекистоннинг ўз мақсадлари ва режалари, ҳар қандай давлат ҳaвaс қилса арзигулик бой имкониятларга эга эканлиги қалбларимизни ғурурга тўлдиради ва ишлашга, яратувчанликка, бунёдкорликка ундайди. Ўзбекистон шуҳрати ҳар биримизнинг шуҳратимизга айланди. Ватан фарзанди, шу мамлакат фуқароси эканлигимиздан чинакам фахрланиш бахтига муяссар бўлдик, халқ сифатида аслимизга қайта бошладик. Тарихимиз, миллий қадриятларимиз, миллий маънавиятимиз асосларини ўрганишга, уларни ўзимизники қилишга эришдик. Тарихга муносабат ўзгарди, тарихни ҳаётимизнинг ажралмас бир бўлаги деб тушунадиган бўлдик.\nҚадриятимизни қайта тиклашда яна бир муҳим масалага алоҳида эътибор қаратилди. Бу - инсонпарварлик мезонидир. Чунки инсонни, унинг ҳаётини, соғлигини, ҳақ-ҳуқуқларини биринчи даражага қўйиш мамлакатимиз сиёсатининг муҳим йўналиши ҳисобланади.\nБугун миллий мафкурамиз томирлари мустаҳкам ва соғлом. Инсон маънан қанча юксак бўлса, бошқаларни, уларнинг фикрини, фазилатларини шунча қадрлайди.\nҲозир халқимиз орасида соғлом ҳаёт, соғлом авлод, соғлом фикр учун кураш бошланди.\nШу асосда комил инсон тарбияси масаласи, Президентимиз қайта-қайта уқтираётганидек, бизда давлат сиёсатига айланди.\nЎзбекистонимиз тарихан жуда қисқа фурсатда яна дунё билан боғланди. Ўз ўрни ва мавқеини топди.\nТарихдан маълумки, бизнинг халқимиз башарият тараққиёти ва ривожига улкан ҳисса қўшган 13 та мамлакатларнинг бири ҳисобланади.\nБиз бу билан фахрланамиз.\nИстиқлол - бизнинг фикримизни ва қалбимизни тозалади. Йўлимиз тўғри ва ҳақ. У бизни тараққиёт йўллари бўйлаб етаклади. Ўзбекистон бошқалар ҳавас қиладиган давлатга айланди.\nЮртбошимиз таъбири билан айтганда: "Ўзбекистон келажаги буюк давлатдир”. Ҳа, бизни келажакда нурли манзиллар кутмоқда.\n1-сон туман Давлат нотариал идораси нотариуси, II даражали ҳуқуқшунос.


«Ўзбекистон миллий электр тармоқлари» АЖ томонидан 500 кВли Ғузор – Регар (Л-507) электр узатиш тармоғини тиклаш ишлари бошланди. Бу ҳақда Энергетика вазирлиги матбуот хизмати хабар бермоқда.\nҚайд этилишича, энергетика ва сув ресурслари мувозанатини сақлаш, истеъмолчиларни электр энергияси билан барқарор таъминлаш борасида Тожикистон билан ҳамкорликда бир қатор инвестицион лойиҳалар амалга оширилмоқда.\nЖумладан, «Ўзбекистон миллий электр тармоқлари» АЖ томонидан 500 кВли Ғузор – Регар (Л-507) электр узатиш тармоғини тиклаш инвестицион лойиҳаси амалга оширилмоқда.\nТаъкидланишича, айни пайтда лойиҳа доирасида 500 кВли Ғузор – Регар (Л-507) электр узатиш тармоғининг Ўзбекистон ҳудудидаги 63 километр узунликдаги қисмини қайта қуриш ишлари бошлаб юборилган. Уни жорий йилнинг тўртинчи чорагида якунлаш кўзда тутилган.\nХабарда маълум қилинишича, лойиҳа Тожикистон ва Ўзбекистон ўртасидаги савдо-иқтисодий ҳамкорлик бўйича ҳукуматлараро комиссияси баённомаси асосида амалга оширилмоқда. Мазкур лойиҳа – Ўзбекистон ва Тожикистон энергетика тизимларининг параллел ишлаши вақтида электр энергияси ишончлилигини таъминлашга хизмат қилади.\nМаълумот учун, мазкур лойиҳанинг қиймати 25 миллион АҚШ долларини ташкил этади. Лойиҳа халқаро тендер танловларида ғолиб бўлган Хитойнинг «Shanghai Electric Power Transmission & Distribution» компанияси билан ҳамкорликда амалга оширилади.


Ўзбекистон - Россия: Ўзбекистон фуқаролари таҳдидми? - BBC News O'zbek\nАммо мазкур хабар ортидан, Тожикистон Миллий Хавфсизлик Давлат Қўмитаси махсус баёнот билан чиққан.\nТожик-афғон чегарасида "террорчилар йўқ"лигини билдирган.\nБу ҳақда Тожикистоннинг "Авеста" интернет нашрига таяниб, Россиянинг regnum.ru портали хабар берган.\nҚўмита матбуот воизининг маълум қилишича, Тожикистон чегара қўшинлари давлат чегараларини диққат билан кузатиб туришибди.\nБундан ташқари, бу масалада Афғонистон томони билан яқиндан ҳамкорлик ҳам қилишмоқда.\nХудди шу боис ҳам, ўз чегараларида ИШИД жангарилари пайдо бўлишса, бу ҳақда ўзларида албатта маълумот бўлади.\nАммо Ўзбекистон томони Россиянинг сўнгги баёноти борасида ҳозирча жим.\nРоссия: Ўзбек мигрантларининг ҳаёти нега хавф остида қолмоқда?\nРоссия-Ўзбекистон: 2018 йил мигрантлар учун нега оғир келди?\nРоссиянинг сўнгги йилларда Афғонистон Толибон ҳаракати билан "яқинлашиш", афғон можароси масаласида янада фаоллашиш уринишлари манзарасида расмий Москва ИШИД таҳдиди воситасида АҚШни минтақадан сиқиб чиқариш мақсадида эканини айтишган.\nАйниқса, ўзбекистонлик жангарилар ҳануз Суриянинг Идлиб шаҳрида экани, уларнинг "Имом Бухорий" катибаси ҳозир ҳам фаол экани, Афғонистон дохил ортга қайтиш эҳтимоллари ҳаминқадар эканини таъкидлаб ўтганди.\nРоссия Ички ишлар вазирлигининг сўнгги баёноти билан боғлиқ янгиликка муносабат билдираркан, асли ўзбекистонлик ҳуқуқшунос ва фаол Ботиржон Шермуҳаммад, "бу мигрантларнинг экстремизмга мойиллиги деярли йўқ", - дейди.\n"Жудаям кам миқдорда бўлмаса агар, аксарият мигрантлар бу ерга тирикчилик, меҳнат қилиш мақсадида келишган", - дея алоҳида қайд этади суҳбатдош.\n"Фақатгина Россиядаги диний арбобларнинг масжидлардаги чиқишларини эшитиб, ёки уларни эшитиб, тушунишмаса, интернетдан ўрганиб қилишаяпти. Баъзида ўша интернетдаги экстремистик руҳдаги арбобларнинг гапларини эшитиб, уларга алданиб қолаётганлар бўлиши мумкин", - дейди у.\n"Дейлик, Ўзбекистон раҳбарияти Ғарб давлатлари билан яқинлаша бошласа, Афғонистон ёки Тожикистондаги вазият билан, мигрантлар билан шунақанги қўрқитиш, ваҳима туғдириш йўли билан Россиясиз Ўзбекистон ва Тожикистон мамлакатлари вазиятни тартибга солишолмайди, деган бир фикрни етказмоқчи бўлишаяпти", - дейди у.\nТаъкидлаш жоиз, сўнгги бир неча ойнинг ўзида Ўзбекистон Президенти Шавкат Мирзиёевнинг устма-уст икки Европа Иттифоқи давлати - Франция ва Германияга расмий ташрифи амалга ошган.\nУнга кўра, "аҳоли орасида рейтингни кўтариш мақсадида, Россия оммавий-ахборот воситаларида мигрантларни жиноятчи, экстремистда айблаш, ваҳима қилиш ҳоллари доимий равишда мавжуд".\n"Бундан ташқари, охирги пайтларда, айнан Россия Федерал Хавфсизлик Хизмати томонидан кўплаб Марказий осиёликларнинг Россияга киришларига тақиқ қўйилаяпти. Бунга давлат хавфсизлиги сабаб қилинаяпти. Айнан нима учунлиги маълум эмас. Бу давлат сири ҳисобланади. Биз судларга борган пайтимизда, тақиқ сабабини билолмаймиз", - дейди фаол.\nФаолга кўра, мигрантларнинг бу каби текшир-текширлардан "юрак олдириб қўйишгани аниқ", аммо, маълум бўлишича, уларнинг ўзларида ҳам айб йўқ эмас.\n"Катта миқдордаги меҳнат муҳожирлари ҳақиқатан ҳам Россияда ноқонуний мақомда. Россия қонунчилиги жуда мураккаблиги, патентлар нархининг қимматлаб боргани сабабли, ҳужжатларини қила олишмаган".\n"Шунинг учун ҳам, улардан баъзилари бу каби текширувларга ўрганиб ҳам қолишган. Ўзларининг ҳужжатсиз юришгани, кўчага чиқишса, бу каби ҳолларга тўқнаш келишларини билишади ва шунга олдиндан тайёргарликлари ҳам бор", - дейди суҳбатдош.\nАгар, ўз сўзларига таянилса, "Патент қилиш, патент тўловлари, регистрация, шартнома асосида ишлаб туриб ҳам, иш ҳақларининг вақтида берилмаслиги - бугун Россияда меҳнат муҳожирлигида банд Ўзбекистон фуқаролари тўқнаш келиб турган асосий муаммолар бўлади".


Маҳмуджон Эшонқулов чизган карикатуралар - Tafsilot.uz\nМаҳмуджон Эшонқулов чизган карикатуралар\n25-декабр 2015, 14:45\nМаҳмуджон Эшонқулов 1958 йилда Фарғона вилояти Бешариқ туманидаги “Телов” қишлоғида туғилган. 1994 йилда Тошкент давлат педагогика университетининг Бадиий графика факультетини тамомлаган. 2004 йилдан Ўзбекистон Бадиий ижодкорлар уюшмаси аъзоси. Унинг асарлари Япония, Болгария, Бразилия, Сербия, Италия, Туркия каби давлатларнинг юмор ва карикатура музейларида сақланади. Маҳмуджон Эшонқуловнинг номи “Дунёнинг 100 та буюк карикатурачи рассоми” рўйхатига киритилган.\nМаҳмуджон Эшонқулов чизган карикатуралар илк бор 1991 йилда “Муштум” журналида эълон қилинган. Биринчи марта 1997 йилда Туркияда бўлиб ўтган халқаро танловда иштирок этиб, махсус мукофот билан тақдирланган. Ўтган йиллар давомида Эрон, Исроил, Сербия, Туркия, Руминия, Полша, Аргентина, Непал, АҚШ каби давлатларда ўтказилган танлов, фестивал ва кўргазмаларда ўз асарлари билан иштироқ этиб совринли ўринларни қўлга киритган. Полшадаги халқаро “Good Humor Party” гуруҳи аъзоси. 2003 йили Хитойдаги, 2012 йили Эронда ўтказилган халқаро карикатура фестивалида ҳакамлар ҳайъати аъзоси бўлган. 500 дан зиёд хорижий китоб ва альбомларда, 1000 дан ортиқ Интернет сайтларида ва дунё карикатура энциклопедиясида унинг ижодий ишларидан намуналар эълон қилинган.\nМамлакатимизнинг кўплаб газета ва журналларида карикатуралари билан мунтазам қатнашиб келади. 1996-2003 йилларда “Муштум” журнали ва Телеминиатюралар театрида рассом бўлиб ишлаган. Ўзбекистон Республикасининг “Дўстлик ордени” билан тақдирланган. Республикамиз ва хорижий мамлакатларда ўтказилган 350 дан ортиқ карикатура кўргазмалари, танлов ҳамда фестивалларда иштирок этиб, 64 маротаба ғолиб бўлган. Қуйида уларнинг айримларини санаб ўтамиз:\n— 2002 йил – “GOGLM” танлови ғолиби, Нанжинг (Хитой);\n— 2004 йил – Халқаро “Комиклар ҳамкорлиги 2004” фестивали ғолиби, Токио (Япония);\n— 2005 йил – Халқаро “Molla Nasreddin CC” танлови кумуш медали соҳиби, Боку (Озарбойжон);\n— 2005 йил – Халқаро “Сурия CC” танлови ғолиби, Дамашқ (Сурия);\n— 2006 йил – Халқаро «Олтин қалам” мукофоти, Тошкент (Ўзбекистон);\n— 2006 йил – Халқаро “Humour Satire” фестивали олтин дубулғаси, Крушевац (Сербия);\n— 2006 йил – Халқаро “Piracicaba C.Exhibition” ғолиби, Пирасикаба (Бразилия);\n— 2007 йил – Халқаро “Zagreb CE” танлови ғолиби, Загреб (Хорватия); 2008 йил – “TABRIZCARTOON” танлови махсус соврини, Tабриз (Эрон);\n— 2008 йил – Халқаро “Diogenes Taborda Salon” танловида 1 ва 2-ўрин, Буэнос Айрес (Аргентина),\n— 2009 йил – “Festival of Honorable Mentions” халқаро фестивали ғолиби, Рио-де-Женейро (Бразилия),\n— 2011 йил - “39th World Gallery” ғолиби, Остен (Македония);\n— 2012 йил - “Cartoonia” танлови ғолиби, Барселона (Испания);\n— 2012 йил - “1st Cartoon Africa International Biennial” ғолиби, Лагос (Нигерия):\n— 2012 йил - “Golden Egg Cartoon Contest” ғолиби, Истанбул (Туркия);\n— 2012 йил - "Поклевка 2012" карикатура танловининг “Қаҳрабо мушук” медали соҳиби, Москва (Россия);\n— 2013 “XVIII International Cartoon and Graphic humor Contest” танловида 3-ўрин соҳиби, Брезно (Словакия).\nМуаллифнинг ижодий ишларидан намуналар:\nМуаллифнинг art-academy.uz, art-blog.uz, pr.uz,\nbinafsha.uz, gazeta.uz, caricatura.ru сайтларида эълон қилинган\nТарихни ўрганиш турлари\nСурия урушининг айбдорлари. 1-қисм


Ўзбекистонлик икки муҳожир Россияда ёш болани қутқариб қолди — Sof.uz\nЖАҲОН 44,148,012 32,352,735 1,169,695\nЎзбекистонлик икки муҳожир Россияда ёш болани қутқариб қолди\n23.07 18:33 663 Жамият\nМосква вилоятининг Подолск шаҳридаги 1-сонли уй-жойларни таъмирлаш корхонаси ишчилари Бекмурод Турдалиев ва Шербек Солиев шаҳар қаҳрамонлари бўлишди. Улар тўртинчи қават балконидан йиқилиб тушган икки ёшли болани қутқариб қолишди: уни адёлга тутиб қолишди. Бу ҳақда МК сайти хабар бермоқда.\nБола балкондан ташқарига чиқиб, 20 дақиқа давомида осилиб турди. Кейин эса қўлларини қўйиб юбориб пастга қулади. Ўша пайт 21 ёшли онаси уйда ухлаётган эди, полициянинг аниқлашича, аёл маст ҳолатда бўлган.\n"Йигитлар майсага қараётган эди. Кейин улар менга қўнғироқ қилишди ва 4 қаватдаги балконнинг ташқарисида ёш бола осилиб ётганини ва қичқираётганини айтишди. У баланд овозда йиғлаб, онасини чақирди. Учинчи қаватдаги бир аёл бизга чойшабни олиб келди. Биз адёлни пастки қаватга ёйдик ва яна 20 дақиқа кутдик. Кейин у чарчаган қўлларини очиб юборди ва тўғри адёлнинг устига тушди, - деди Бекмурод Турдалиев МКга, - Бешовимиз адёлни ушлаб турдик, ўша уйдаги маҳаллий йигитлар бизга ёрдам беришди".\nМаълум бўлишича, Бекмурод 10 йилдан бери Подолскда яшайди ва шу вақтгача у округ ҳудудини ривожлантириш бўйича бригадада ишлаб келяпти. У кўп боланинг отаси: олти ўғил ва учта қизчаси бор, улардан иккитаси эгизак. Оиласи бир муддат Подолскда яшаган ва январда Андижонга қайтишган.\nМуҳожир Москва вилояти\n12.09 20:08 601 Жамият


МҲХСга ўтиш корхоналарга қанчага тушади? | BUXGALTER.UZ\nМҲХСга ўтиш корхоналарга қанчага тушади?\n2021 йил якунлари бўйича талай хўжалик юритувчи субъектлар МҲХС асосида молиявий ҳисобот тузишга мажбур бўладилар. Бунга раҳбарлар ва бош бухгалтерлар тайёрми? Уларда қандай саволлар туғилади? Қайси муаммоларни ўтишнинг “сўнгги” муддатларини кутмасдан ҳал қилишга улгуриш лозим?\nЖорий йилнинг июль ойида ҚҲТБТ порталида Президентнинг “Молиявий ҳисоботнинг халқаро стандартларига босқичма-босқич ўтишга доир қўшимча чора-тадбирлар тўғрисида”ги қарори лойиҳаси муҳокама қилинди. Мазкур ҳужжатга кўра, акциядорлик жамиятлари, банклар ва бошқа кредит ташкилотлари, суғуртачилар, давлат улушига эга компаниялар, ДУКлар, фонд ва товар биржалари 2021 йил якунлари бўйича молиявий ҳисоботни МҲХС асосида тузишлари лозим бўлади. Бунинг устига – уларга ва бошқа тадбиркорлик субъектларига буни 2020 йил якунлари бўйича ихтиёрий равишда амалга ошириш таклиф қилинмоқда.\nЛекин бунга корхоналар тайёрми? Молиявий ҳисоботнинг халқаро стандартларига ўтиш режали ва безарар бўлиши учун уларга нималар зарур?\nЎқитиш ва бухгалтерия дастурларини модернизация қилиш\nЭътибор бериш лозим бўлган биринчи нарса – бу ўқитиш. Ахир асосий кўпчилик бухгалтерларда ҳам, корхона раҳбарларида ҳам ҳали халқаро стандартлар концепцияси юзасидан билим ва тушунчалар йўқ. Бу курслар арзон эмас, корхоналар улар учун тўловни амалга оширишга тайёр бўлиши керак.\nЯна битта муаммоли жиҳати – бу параллел равишда иккита ҳисобот – БҲМС ва МҲХС бўйича ҳисоботлар тузиш имконияти. Ҳозирги вақтда ўз билимлари камлик қилаётган бухгалтерлар МҲХС бўйича алоҳида ҳисобот тузиш учун аудиторларни жалб қилмоқда, корхона эса икки баравар харажатга тушади. Шу боис қонунчиликда ундан кейин молиявий ҳисобот фақат МҲХС бўйича тузиладиган ўтиш даврини аниқ белгилаш зарур.\nКорхоналар бухгалтерия ҳисоби бўйича ўз дастурий маҳсулотларини модернизация қилишларига тўғри келади. Шубҳасиз, бу яна корхона учун харажатлар, бироқ улар МҲХСга тўлақонли ўтиш учун зарур.\n«FINEKS» аудиторлик ташкилоти раҳбари Борис ФРОЯНЧЕНКО:\n-2016 йилда МҲХС томон биринчи қадам қўйилган, унда устун давлат улушига эга АЖлар БҲМС бўйича ҳисоботга қўшимча равишда халқаро стандартларга мувофиқ йиллик молиявий ҳисоботларни ҳам эълон қилишга мажбур бўлишди .\nБҲМСнинг аниқ қоидаларига ўрганган мазкур АЖлар бош бухгалтерлари олдида қийин вазифа кўндаланг бўлди – халқаро стандартлар фалсафасини тушуниш ва шу асосда ўзининг бухгалтерия ҳисоби концепциясини ишлаб чиқиш.\nЮзага келган вазиятда МҲХСга мувофиқ параллел равишда ҳисобни амалга оширишнинг деярли имкони йўқ эди, шунинг учун БҲМС бўйича ҳисоботни МҲХС талабларига мувофиқ келадиган ҳисоботга трансформация қилиш қонунчилик талабларини бажаришнинг ягона усули бўлди.\nБу вазифани ҳал этиш учун деярли барча АЖлари аудиторлик компанияларини жалб этишди. Бухгалтерларнинг ўзлари БҲМС бўйича ҳисобни юритишди, ҳисоботни МҲХС талабларига мувофиқ трансформация қилиш учун эса аудиторлар жалб қилинди.\nБундай амалиёт ўтган уч йилда АЖлари бош бухгалтерларига МҲХС тилини тушуниш ва трансформацияда юзага келадиган касбий масалаларни аудиторлар билан муҳокама қилишни ўрганиш имконини берди. Бироқ, афсуски, бухгалтерлар МҲХСга тўлиқ ўтиш муқаррарлигини тушуниб етишмади ҳамда трансформация аудиторлар томонидан амалга ошириладиган вариант уларни бутунлай қаноатлантиради.\nИккита ҳисоботнинг (БҲМС ва МҲХС бўйича) мавжудлиги узоқ давом этиши мумкин эмас (нуфузли хорижий экспертларнинг фикрига кўра – уч-тўрт йилдан кўп эмас). Инвестор иккита ҳисобот ва иккита турли молиявий натижаларни меъёрда қабул қила олмайди. Шу боис тўлиқ МҲХСга ўтишнинг барча муаммолари ҳал қилиниши керак.\nБиринчи навбатда бухгалтерларни ўқитиш ва аттестациядан ўтказишни ташкил этиш лозим. Бундан ташқари, корхона раҳбарлари ҳам “янгича фикрлаш”га ўрганишлари керак. Ҳужжатларни имзолаганда улар янги ҳисоботни тушунишлари ва уни шунга мос равишда баҳолашлари даркор. Шу муносабат билан бу корхоналар тегишли харажатларга шай бўлишлари лозим.\nЎқув курсларини давлат ва ҳомийлар томонидан қўллаб-қувватлаш имконияти, талаб даражасида ўқитувчиларни тайёрлаш, услубий адабиёт нашр этиш ва ҳ.к. ҳақида ўйлаб кўриш лозим.\nШунингдек, МҲХСга ўтишда солиқ ҳисобининг барча эҳтимолий масалаларини ҳам инобатга олиш лозим, чунки молиявий ҳисобот унинг ахборот базаси ҳисобланади. Шунинг учун солиқ органлари ходимларини тайёрлашни, уларнинг билимларини ошириш ва асосий халқаро стандартларни (асосий воситалар ҳисоби, захира ташкил этиш, кечиктирилган активлар ва мажбуриятларни ҳисобга олиш ва ҳ.к. бўйича) тўғри тушунишларини таъминлаш лозим. Буларнинг барчаси келаси йилдан хавфни таҳлил қилишни жорий этиш ва камерал назорат соҳасини сезиларли равишда кенгайтиришда муҳим аҳамият касб этади.\nКўрсатиб ўтилган муаммоларни ҳал қилиш учун ўтиш даврини аниқ тартибга соладиган ва МҲХСга тўлиқ ўтишнинг бутун жараёнини белгиловчи давлат дастури зарур.\nАсосий воситаларни баҳолаш учун харажатлар\nМҲХСга ўтувчи корхоналар асосий воситалар қийматини ҳаққоний баҳолаш учун харажат қилишлари лозим бўлади. Аксарият корхоналарга бунинг учун профессионал баҳоловчилар ёрдами зарур бўлади.\nGrant Thornton Valuation халқаро баҳолаш компанияси бош директори, ЎБФ бошқаруви аъзоси, Ўзбекистон баҳоловчи ташкилотлар уюшмасининг таълим бўйича қўмитаси раҳбари Марина ВАНИНА:\n-Молиявий ҳисоботлар ўтган ҳодиса ва битимлар тўғрисида ахборот тақдим этишига қарамай, уларнинг асосий вазифаси – компаниянинг келажагини прогнозлаштириш учун фойдали бўлиш. Айнан шу принцип МҲХСга киритилган ёндашув ва услубларни тушунтиради. Яъни ҳисоб учун шундай баҳолаш услубларини танлаш зарурки, молиявий ҳисобот фойдаланувчи-инвесторларга инвестиция қарорларини қабул қилиш учун фойдали бўлсин.\nШу боис МҲХСни биринчи қўллаш - IFRS 1 «Биринчи қўллаш» айниқса муҳим ҳисобланади. МҲХС бўйича ҳисобга ўтиш санаси белгиланади ва шу пайтга барча мавжуд активлар ва мажбуриятлар IFRS 1 талабларига мувофиқ баҳоланиши керак.\nМазкур босқичда асосий воситаларни баҳолашга доир мураккаб масала юзага келади. Айтайлик, IAS 16 «Асосий воситалар»га асосан – асосий воситалар – бу:\nишлаб чиқариш жараёнида ёки товарларни етказиб бериш ва хизматлар тақдим этиш учун, ижарага беришда ёки маъмурий мақсадларда фойдаланиш учун мўлжалланган;\nбир даврдан ортиқ муддат мобайнида фойдаланилиши тахмин қилинган моддий активлар.\nБунда МҲХС мақсадлари учун ҳамма АВ ҳам актив сифатида тан олинмаслиги мумкин. Ва бу жуда муҳим. Айтайлик, АВ объектининг бошланғич қиймати фақат қуйидаги ҳолларда актив сифатида тан олиниши лозим:\nташкилот келгусида мазкур объект билан боғлиқ иқтисодий фойда олиши эҳтимоли тан олинади;\nмазкур объектнинг бошланғич қиймати ишончли баҳоланиши мумкин.\nШунинг учун нафақат асосий воситаларнинг физик жиҳатдан мавжудлигини хатловдан ўтказиш, балки ҳар бир объект активларни тан олиш мезонларига: фойдаланиш самарадорлиги ва ишончли баҳолаш имкониятига қанчалик жавоб беришини аниқлаш зарур.\n-МҲХС нуқтаи назаридан “ишончли баҳолаш” дегани нима?\n-Бу ўзини иккита қийматдан каттаси сифатида намоён қиладиган қопланадиган суммани аниқлаш имконияти: сотиш харажатларини чегирган ҳолда активнинг ҳаққоний қиймати ёки ундан фойдаланиш қимматлилиги.\nМҲХСни дастлабки қўллашда корхона асосий воситаларнинг шартли бошланғич қийматини аниқлаши лозим:\nАВ объектини МҲХСга ўтиш санасида унинг ҳаққоний қиймати бўйича баҳолаш ва ундан шу санага шартли бошланғич қиймати сифатида фойдаланиш;\nбухгалтерия ҳисобининг (БҲМС) олдинги қоидаларига асосан қайта баҳоланган АВ объекти қийматидан МҲХСга ўтиш санасида (ёки илгарироқ) қайта баҳолаш санасига шартли бошланғич қиймат сифатида фойдаланишни танлаш, башарти шу санага қайта баҳоланган қиймат умуман қуйидагилар билан таққослана оладиган бўлса:\n-ҳаққоний қиймат билан;\n-таннарх ёки масалан, нархларнинг умумий ёки махсус индексидаги ўзгартиришларни акс эттириш учун тузатиш киритилган, МҲХСга асосан амортизацияланган қиймат билан.\nЯъни, биз дастлабки қўллашда БҲМС бўйича АВни баҳолашдан фақат агар у уларнинг ҳаққоний қиймати билан таққослана олса, фойдаланишимиз мумкин бўлади. Қоидага кўра, буни фақат яқинда харид қилинган АВга нисбатан ёки яқинда ташкил этилган корхоналарга нисбатан амалга ошириш мумкин.\nАсосий воситалар парки ўн, йигирма йил ва ундан олдин шакллантирилган ва асосий воситалар улар учун иқтисодий фойда келтирадиган актив ҳисобланадиган йирик ишлаб чиқариш корхоналари учун эса АВнинг баланс қиймати бир қатор сабабларга кўра уларнинг ҳаққоний қийматидан анча йироқ. Бу АВдан фойдаланишнинг реал фойдали муддатларини акс эттирмайдиган иқтисодий омиллар, инфляцион таркиб ва амортизациянинг солиқ ставкалари ҳамда бозор омилларига мувофиқлигига ишонч бўлмаган индексларни аниқлашнинг ёпиқ услубиятига эга бўлган йиллик мажбурий қайта баҳолашдир.\nШу боис аксарият корхоналар учун МҲХСга ўтиш санасида асосий воситалар қийматини тасдиқлаш ёки уларнинг ҳаққоний қийматини аниқлаш учун профессионал баҳоловчиларнинг ёрдами талаб этилади.\nҲаққоний қиймат нима дегани ва уни аниқлаш учун қандай услублар мавжуд? МҲХС (IFRS) 13 «Ҳаққоний қийматни баҳолаш» бунга тугал жавоб беради. Агар қисқача таъриф берсак: ҳаққоний қиймат – бу баҳолаш санасида активни сотишда олиниши ёки бозор иштирокчилари ўртасида оддий битим чоғида тўланиши мумкин бўлган нархдир. Яъни ҳаққоний қийматни баҳолаш ҳар доим бозор омилларига асосланади.\nАсосий воситалар ўзининг асосий қисмида ихтисослаштирилган актив ҳисобланишини инобатга олган ҳолда улар учун фаол бозор савдоси кузатилмайди. Бундай асосий воситалар ААХ “Алмаштириш учун амортизация харажатлари” услубида баҳоланади. Бироқ бу ерда IAS 36 «Активларнинг қадрсизланиши» кучга киради. Қопланадиган қиймат бу ҳолда қадрсизланиш тести орқали аниқланади.\nАсосий воситалар алоҳида камдан-кам ҳолда мустақил равишда пул оқимини яратишини инобатга олган ҳолда уларни ҳар бир CGU – мустақил яратувчи бирлик учун алоҳида гуруҳлаб, аниқлашади. Шубҳасиз, бу харажат талаб қиладиган жараён. Бироқ, агар корхона халқаро молия ресурсларидан фойдаланиш имконияти учун МҲХСга ўтишга қарор қилган бўлса, буни амалга оширса арзийди.\nАВни ҳаққоний баҳолаш компаниянинг аҳволини ишончли баҳолашга кўмак беради, амортизацияни анча аниқ ҳисоблаш воситасида ишлар ва хизматлар таннархини энг яхши тарзда баҳолаш, акциядорларнинг хусусий капиталини аниқроқ баҳолаш имконини беради.\nАсосий воситаларни қайта баҳолаш натижаси биринчи қўллашда баҳолаш санасида компаниянинг хусусий капитали қийматини тузатади ва асло акциядорлар ўртасида улушларни тақсимлашга таъсир кўрсатмайди. Шундан кейин, корхона с IFS 16 га мувофиқ бошланғич ёки қайта баҳолаш қиймати бўйича АВни ҳисобда акс эттириш услубини танлайди. Агар биринчи ёндашув танланса, кейинчалик АВни қайта баҳолаш талаб этилмайди. Агар иккинчи ёндашув танланса, у заруратга кўра, активларнинг ҳаққоний қийматининг ўсиш аломатлари бўлганда амалга оширилади. Бироқ бунда танланган услубдан қатъи назар IAS 36 га мувофиқ ҳар йили молиявий ҳисоботни тайёрлашда қиймат тушиши аломатлари кузатилса АВнинг қадрсизланиши тестини ўтказиш лозим.


Фармацевтика соҳасидаги бир қатор тақиқлар бекор қилинди - zarnews.uz\n2022 йил 1 апрелдан маҳаллий ишлаб чиқарувчи ташкилотлар томонидан ишлаб чиқариладиган янги фармацевтика маҳсулотларини давлат рўйхатидан ўтказиш чекланмаган муддатга амалга оширилади.\nАввал берилган рўйхатдан ўтказилганлик гувоҳномалар, уларнинг амал қилиш муддати тугаганидан сўнг қўшимча ҳужжатлар талаб қилинмасдан 15 кун муддатда амал қилиши муддатсиз бўлган гувоҳномаларга алмаштириб берилади.\nМазкур ўзгаришлар 21 январда эълон қилинган “2022–2026 йилларда республиканинг фармацевтика тармоғини жадал ривожлантиришга оид қўшимча чора-тадбирлар тўғрисида”ги Президент фармонида акс этган.\nФармон билан донор қонини тўплаш ва унинг асосида фармацевтика маҳсулотларини ишлаб чиқаришни хусусий тартибда амалга оширишга тақиқ ҳамда дори воситаларининг клиник тадқиқотларини соғлом кўнгиллиларда ўтказишга чеклов кабилар ҳам бекор қилинган.\n“Касбим - келажагим менинг”\nЭркинжон Турдимов “Сўнгги қўнғироқ”да қатнашди


Улуғбек Бақоев: “Футболда муҳими натижа” — "Сўғдиёна" футбол клуби расмий сайти\nУлуғбек Бақоев: “Футболда муҳими натижа”\nОлий лиганинг 15-турида Жиззахнинг “Сўғдиёна” жамоаси “Бухоро”ни қабул қилди ва 1:2 ҳисобида мағлубиятга учради. Ўйиндан сўнг “Бухоро” бош мураббийи Улуғбек Бақоев матбуот анжуманида қатнашди.\n— Авваламбор барча юртдошларимизни Рамазон ҳайити билан табриклайман. Юртимиз тинч, ватанимиз ва футболимиз бунданда ривожланишига тилакдошман.\nЎйин жуда асабий ва оғир ўтди. Бугун очиқ футбол намойиш этдик. Ғалаба қозонишимиз, мағлубиятга учрашимиз ва дуранг ҳам қайд этишимиз мумкин эди. Йигитларга раҳмат айтаман. Улар бугун майдонда ўз характерини ва иродасини кўрсатишди. Натижада ғалаба қозондик.\n— Иккинчи даврада “Бухоро”жамоаси кучайтириладими?\n— Бир нечта футболчилар билан музокаралар олиб бораяпмиз. Жамоа таркиби кучли футболчилар билан тўлдирилиши кутилмоқда. Таркибимиз кучаяди. Айрим позицияларда муаммоларимиз бор. “Сўғдиёна” жамоасига келгуси ўйинларига омад тиламоқчиман.\n— “Бухоро”нинг бугунги ўйинларида хужумда аниқлик етишмади?\n— Бу менимча футболчиларнинг психологик томонидан деб ўйлайман. Ҳар бир футболчи гол ургиси келади. Футболда муҳими натижа ва биз бунга эришдик. Шаҳримизни, жамоамизни ва мухлислармизни ғалаба билан табриклайман.\nКатегории: ИнтервьюларМетки: Jizzax, Oliy Liga, PFC Buxoro\n← Олий лига. 15-тур. LIVE\nДаврон Файзиев: “Ишлашда, ҳаракат қилишда давом этамиз” →\n1 Lokomotiv 18 +31 2 42\n2 Kokand-1912 17 +5 3 30\n3 Nasaf 17 +12 6 29\n4 Pakhtakor 18 +6 5 29\n5 Buxoro 17 +5 6 27\n6 Bunyodkor 17 +1 4 25\n7 Navbahor 17 +0 4 25\n8 Olmaliq 17 +0 4 25\n9 Mash'al 17 +3 5 24\n10 Metalourg 18 +2 9 23\n11 Qizilqum 17 -2 6 21\n12 Dinamo Samarqand 18 -4 8 20\n13 Shortan 17 -6 10 19\n14 Sogdiana 17 -11 9 18\n15 Neftchi 17 -19 9 12\n16 Obod 17 -23 12 9\nNasaf 19:30 Bunyodkor\nObod 17:30 Buxoro\nMash'al 18:30 Shortan\nOlmaliq 19:00 Sogdiana\nQizilqum 19:00 Kokand-1912\nNeftchi 19:00 Navbahor\nBuxoro 17:00 Qizilqum\nKokand-1912 17:00 Neftchi\nBunyodkor 17:00 Obod\nNavbahor 17:00 Dinamo Samarqand\nShortan 17:00 Metalourg\nObod 17:00 Sogdiana\nNeftchi 17:00 Buxoro\nDinamo Samarqand 17:00 Kokand-1912\nMash'al 17:00 Navbahor\nSogdiana 0 - 4 Lokomotiv\nSogdiana 0 - 0 Bunyodkor\nБугун футбол! «Сўғдиёна» — «Бунёдкор»ни қабул қилади\nОлий Лига учрашувлари онлайн трансляция қилинади\nЗомин билан ўйин жойи ўзгарди\n“Сўғдиёна” эртага Зомин билан ўйнайди


Насроний атиргули (4-қисм) » Ўзбекистон янгиликлари – Zamin.uz\n, 17 2019, 05:54\nНасроний атиргули (4-қисм)\n14 сен, 07:44 584 Жамият\nЎйин-кулги ҳам энди мен учун зулмга айланганди. Янги динимда зулмдан халос бўлгандим. Шундай чиройли жумлани эшитгандим: “Ўз-ўзи билан машғул бўлмаган кишини шайтон машғул қилади”. Авваллари чиндан ҳам шайтон мени машғул қиларди. Лекин ўзимни бошқаришни бошлаганимдан бери шайтон мени машғул қилолмаётганди. Бир неча йилдан кейин шундай ўйладим:\n– Ажабо, шайтон мени ўзининг йўлида деб билгани учун мени йўлдан оздиришга уринмасмиди?\nБаъзан беъмани ўй-хаёллар устида ўзимни қўлга тушираман. Худди ҳар қандай янги нарса энг яхшисидек туюларди менга. Бошқа бир оламда эдим. Дунё кўз олдимда мутлақо бошқа бир дунё ўлароқ турарди. Худди дунё ҳам мен билан бирга янги қиёфага буркангандек эди.\nҲикоямни гапириб бериш учун, бу узун йўлга тушишдан олдин сизга ички дунём ҳақида гапириб берай. Инсон туйғуларини қанчалик ифодалай олади, билмайман, лекин бор кучим билан гапириб беришга ҳаракат қиламан. Зеро, шундай бир ҳаётда яшадимки, ундан менга шу туйғу хотира бўлиб қолди.\nМумтоз адабиётларда ўқиган ҳар жумлада ўзига чиқиш йўли излаган ёш қиз, яъни мен буюкдек кўринганларнинг ҳаммаси ҳам унчалик буюк эмаслигини англаб етдим. Адолатсиз, кўринишидан буюк ва дўст каби кўринганлар киприк қоқмасдан инсонларни хароб қилганларини кўрдим. Файласуфлардан эшитганларимни ёзишларини Монтендан ўргандим. “Турк подшоҳлари овқат еяётганини кўрсатмасмишлар, улар ҳафтада бир овқат ейишар экан”, – дерди китобида.\nФайласуфлар шундай катта хато қилишармиди? Бир ўйлаб кўриб, шунга ишонган бўлса, у бундан бошқа янглишларга ҳам табиий равишда ишона оларди. Ва мен ҳам файласуфлар, албатта, тўғри гапиришади, дея ишонган бўлсам, янглиш ўйларда давом этардим демак. Мен учун бу муҳим йўналиш эди, лекин тасдиқламадим. Таълим инсонни бузиши эмас, янада яхши томонга ўзгартириши керак, дея ўйлардим. Жуда ҳам тўғри, лекин мен баъзи тўғриларни айрим бадалларни тўлаб ўргандим.\nКошки аввал бадал тўлаганлар хотираларини, нечун ва қандай бадал тўлаганларни ёзсалар эди, балки менга ва менга ўхшаганларга чироқ тутардилар. Мен ҳам ўзимни эзмасдим. Ўз елкамга босиб, ўзимни бунчалик уринтирмас, кўнглимни азобламасдим. Билмаганларим, истамай қилган хатоларим остида эзилдим. Балки бу гапим сизга ошириб юборгандек туюлар, лекин шарафим билан тасдиқлайманки, ҳаёт мени жуда чарчатган йилларни бошдан ўтказдим ва ўша кезларда кошки ўлим келсаю, мен кетсам дердим...\nМенга ўлимни соғинтирган сабабларнинг бошида баъзи кишиларнинг нодонлигини бор эди. Мен англаган бир ҳақиқат шу эдики, инсонни инсон яралаганидек ҳеч бир нарса яралай олмайди. Айниқса, жоҳил одамлар каби! Эй, Аллоҳим! Жоҳил одамлардан нималарни кўрмадим! Шунга қарамай, азму қарорли, меҳнаткаш бўлишим кераклигини уларнинг ёрдами билан тушуниб етдим. Гарчи жуда оғир бадаллар тўлаган бўлсам-да... Ва бир нарсани тушуниб етдим: жаҳолат ота-она билан фарзанд орасига ва эр билан хотин ўртасига кирганида қиёмат қўпишига ҳожат қолмас экан.\nҲаққа юзланган кунимдан бери зиёнда юрган инсонларнинг фарқига бордим. Зое кетган йилларимни ўйлайман. Ўтмишда йўқотганларимни ортга қайтаролмайман, лекин айримларининг олдини олишим мумкин. Шунинг учун бир жойидан бошлаб ҳаёт ҳикоямни ёзишган аҳд қилдим.\nТуркиядан Германияга келган кунимни ва ундан кейинни ҳеч унутмайман.\nЛицейни тугатганимдан кейин ниҳоят ота-онамнинг ёнига кетдим. Мени аэропортда кутиб олган кунлари уларни ҳайратлантиргандим. Ота-онамни қучиб:\n– Мени сизларга, сизларни менга кўрсатган Иеговадан миннатдорман! –дедим.\nОта-онам бир-бирларига қараб, яшин тезлигида менга ўгирилишди. Отам ҳайрат билан сўради:\n– Нима дединг? Нима дединг, яхши тушунмадим.\n– Иеговадан миннатдорман дедим.\n– Иегово ким? Аллоҳга ҳамд айтгандек унга ҳамд айтяпсан?\n– Иегово ҳам Аллоҳ, Аллоҳдан бошқага ҳамд айтилмайди-ку!\nОнамнинг ранг-рўйи гезариб кетди.\n– Нега Аллоҳга Аллоҳ демай ғалати номлар билан эслаяпсан Уни?\nСавол тўла нигоҳларини менга тикиб, жавоб кутарди.\n– Ғалати эмас, Тавротда Аллоҳ ўзини Иеговаман дейди.\nОтам ҳам ҳайрат билан сўради:\n– Қизим, бизга Инжилу Тавротнинг аҳамияти йўқ. Бизнинг Қуръонимизда Аллоҳнинг исми Аллоҳ-ку!\nОтамга ҳаяжон билан тикилдим. Янги оламимнинг жўшқинлиги билан худди хушхабар айтаётгандек эдим:\n– Лекин мен Қуръонга тобе эмасман, ота. Мен энди Иегова шоҳидиман. Мен имон келтирган китоб эса Инжил, Таврот ва Забур, Муқаддас Китоб дейилади. Буларнинг ҳаммасига иймон келтирганман.\nУкам Уғур эса бўйнимга осилиб, қувончдан учарди.\nОта-онам турган жойида михланиб қолишди. Қувончимдан юрагим ҳапқириб кетаётганди.\nВақти келмаган эртани қўйинг! 01 янв, 07:53\nЙерри Мина: "Ҳар куни 50 евродан Месси ва Суаресга ютқазар эдим" 01 авг, 17:18\n… Мени унутибсиз, дединг тунов кун… 13 июл, 10:27\nШайтоннинг васвасасидан сақлайдиган калима 29 мар, 12:46\nОнангиз бу гапларни ҳеч қачон сизга айтолмайди! Буни уларнинг номидан биз сизга айтамиз! 16 май, 11:45\nРПЛ. "Ростов" ўз уйида "Ахмат"ни мағлуб этди 17 сен, 00:37 271\nБухоро «Ислом маданияти пойтахти» деб эълон қилинди 17 сен, 00:17 202\nКриштиану Роналду Жоржинага қачон уйланишини айтди 16 сен, 23:50 235\nКриштиану Роналду Жоржинага қачон уйланишини айтди 16 сен, 23:50 258\nЧилонзорда сауна ёниб кетди. Бир киши қутқариб қолинган 16 сен, 23:33 283\nБоғотда саксовулдан чой тайёрланмоқда 16 сен, 23:05 225\nАдебайор насронийликдан нега воз кечди? 16 сен, 22:37 540\nТўполон қилманглар, олабўжига бериб юбораман! 16 сен, 22:12 682\nШавкат Мирзиёев Осиё футбол конфедерацияси раҳбарини қабул қилди 16 сен, 21:49 312\nZamin.uz сайтининг мобил дастурлари тайёр, AppStory ёки Play Market'дан юклаб олинг 16 сен, 21:45 12 533


ДИҚҚАТ! МАҲАЛЛА РАИСЛАРИ ШЕЪРХОНЛИК БЎЙИЧА БЕЛЛАШАДИЛАР! - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nДИҚҚАТ! МАҲАЛЛА РАИСЛАРИ ШЕЪРХОНЛИК БЎЙИЧА БЕЛЛАШ...\nДИҚҚАТ! МАҲАЛЛА РАИСЛАРИ ШЕЪРХОНЛИК БЎЙИЧА БЕЛЛАШАДИЛАР!\n04.07.2019 12:47:00 - 31.08.2019 12:47:00\nАҳоли орасида китобхонлик маданиятини оширишда маҳалла институтининг роли беқиёс. Бадииятга, шеъриятга ошнолик, китобга муҳаббат инсонни камолот сари етаклайди. Бундай сифатларга эга бўлган маҳалла раислари бошқараётган маҳаллаларда ижтимоий-маънавий муҳит барқарор, турли салбий ҳолатлардан холи бўлади.\nШу боис Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши Ўзбекистон Ёзувчилар уюшмаси билан ҳамкорликда халқимизнинг маънавий-адабий меросидан бохабар ва шеъриятга ошно бўлган, ижодкор маҳалла раисларини аниқлаш ва рағбатлантириш, буюк аллома, адиб ва шоирларнинг маънавий-адабий меросини, замонавий адабиётимиз ва шеъриятимизни ўрганиш орқали маҳаллаларда адабий муҳитни шакллантириш, аҳоли, айниқса, ёшларни маънавиятга қарши қаратилган хуружлар хавфидан асраш, маҳалла аҳлининг китобхонлик ва шеъриятга бўлган қизиқишларини ошириш мақсадида “Маҳалла фуқаролар йиғинлари раислари ўртасида шеърхонлик танлови”ни ташкил этмоқда.\nУшбу танлов барчамиз учун энг улуғ, энг азиз байрам бўлган Ўзбекистон Республикаси Давлат Мустақиллигининг йигирма саккиз йиллик байрамига бағишланганлиги билан ҳам аҳамиятлидир. Яъни 2019 йилнинг июль-август ойларида ўтказиладиган, уч босқичдан (биринчи босқич - туман (шаҳар), иккинчи босқич – Қорақалпоғистон Республикаси, вилоятлар ва Тошкент шаҳар, учинчи босқич – Республика якунловчи босқичи) иборат танловда республикадаги барча маҳалла раисларини иштирок этишга таклиф этамиз.\nТанлов учта шарт асосида ўтказилади. 1-шартда иштирокчилар ўзбек мумтоз адабиёти ижодидан намуналарни ёддан ўқиб, истеъдодларини намойиш этадилар. Танловнинг “Ифодали ўқиш” деб номланган иккинчи шартида эса иштирокчилар ўзлари истаган замонавий ўзбек шеърияти ёки жаҳон шеърияти дурдоналаридан (жумладан, ўзининг ижодидан намуналар бўлса) ўқийдилар. “Ижодим сенга, маҳаллам” деб номланган 3-шарт талабларига кўра, иштирокчи ўзи яшаб, фаолият олиб бораётган маҳалла, ундаги маънавий-маърифий муҳит ҳақида қисқача саҳна кўриниши (жамоавий) намойиш этади. Ушбу шарт фақат республика босқичида ўтказилади.\nЭнг ижодкор ўзбек мумтоз ва замонавий адабиётининг билимдони, шеъриятга ва бадииятга ошно деб топилган ғолиблар танловнинг Мустақиллик байрами арафасида ўтказиладиган республика босқичида аниқланадилар ва танлов ташкилотчилари томонидан муносиб рағбатлантириладилар.\nҲурматли фуқаролар йиғинлари раислари!\nУшбу танловда барчангиз иштирок этинг! Фаолларнинг ижодидан ибрат олинг, ҳавас қилинг ва шеъриятга ошно бўлинг!\nфаолиятини мувофиқлаштириш бўйича Республика кенгаши\nҲажми: 8.92 KB


Туркия ҳукумати катта синф ўқувчилари ва талабаларга 700 мингта бепул планшет беришни бошлади\n20:21 / 22.05.2015\n“Биз таълим тизимининг ҳукумат томонидан қўллаб-қувватланиши доирасида 81 та вилоятда талабалар ва катта синф ўқувчиларига 700 мингта планшет улашамиз. Кейинчалик, 2016 йилдан бошлаб биз уларга тўрт йил давомида 10,6 млн дона планшет беришни режалаштирмоқдамиз”, деб айтди Эрдўған Анқарадаги олий таълим муассасалари талабалари ва ўқитувчилари билан бўлган учрашувидаги нутқида.\nТуркия президенти ўзининг нутқидан кейин катта синф ўқувчиларига 22 та планшет тақдим қилди.\nАввалроқ Туркия ҳукумати бутун мамлакат бўйлаб ўқитувчилар ва талабаларга 737 800 дона планшет улашган эди. Жорий кампания асосан мактабларнинг 9-синф ўқувчиларини қамраб олади. Барча планшетлар Туркияда ишлаб чиқарилган ва таълим учун мўлжалланган дастурлар билан жиҳозланган.


АҚШ Мисрга бериладиган ҳарбий ёрдам учун шарт қўймоқда | Azon.uz - Ахборот-таҳлилий портал\nАҚШ Мисрга бериладиган ҳарбий ёрдам учун шарт қўймоқда\n953 15:05 15.09.2021\nҚоҳира инсон ҳуқуқлари билан боғлиқ вазиятни яхшилаш учун зарур чораларни кўрсагина, АҚШ ҳукумати Мисрга 130 миллион долларлик ҳарбий ёрдам беришда давом этади. Бу ҳақда сешанба куни АҚШ Давлат департаменти вакили маълум қилган.\n«АҚШ Давлат котиби, агар Миср ҳукумати инсон ҳуқуқлари бўйича аниқ шартларга ижобий жавоб берса, Конгресс томонидан ажратилган 130 миллион доллар маблағ берилади», - деган расмий.\nШу билан бирга, Давлат департаменти вакили таъкидлаганидек, АҚШ ва Миср раҳбарлари икки мамлакат ўртасида «мустаҳкам ва самарали шериклик мажбуриятини олган». «АҚШ маъмурияти АҚШ ва Миср ўртасидаги икки томонлама муносабатларнинг мустаҳкамланишини, инсон ҳуқуқларининг сезиларли ва барқарор яхшиланишини қўллаб-қувватлайди», дея қўшимча қилган у.\nPolitico газетасининг ёзишича, Қўшма Штатлар ҳар йили Мисрга 1,3 миллиард доллар миқдорида ҳарбий ёрдам кўрсатиб келади. Аммо, АҚШ Конгрессининг қарорига кўра, бу миқдордан 300 миллион долларини фақат Миср бир қатор инсон ҳуқуқларини ҳимоя қилиш билан боғлиқ шартларни бажарган тақдирдагина бериш мумкин. Шу билан бирга, давлат котиби қонун чиқарувчи ҳокимиятнинг бу талабини четлаб ўтиши ва Вашингтон манфаатларидан келиб чиқиб, Қоҳирага ёрдам юбориши мумкин. Politico, аввалги йилларда Давлат департаменти раҳбарияти шундай йўл тутганини ва ҳозирги Давлат департаменти раҳбари Энтони Блинкен бу борада «мисли кўрилмаган қадам» қўйишни режалаштираётганини таъкидлайди. Номини ошкор қилмаган америкалик амалдорнинг газетага айтишича, бу йил Вашингтон маъмурияти Қоҳирага юқорида айтилган 300 миллион доллардан 170 миллион доллар юборишни, қолган суммани - 130 миллион долларни ушлаб қолишни режалаштирмоқда. Бу маблағ фақат маълум мақсадлар учун, шу жумладан терроризмга қарши кураш, чегара хавфсизлиги ва оммавий қирғин қуролларини тарқатмаслик учун ишлатилиши мумкин, холос.\nТурли инсон ҳуқуқлари ташкилотлари илгари Вашингтонни 300 миллион долларнинг ҳаммасини музлатиб қўйишга чақирган. Маъмуриятнинг бу мурожаатни қисман қондириш тўғрисидаги қарори, ҳуқуқ ҳимоячилари АҚШнинг Инсон ҳуқуқлари бўйича ўз мажбуриятларига «хиёнати» деб атаган, дейилади агентлик хабарида.\nAzon.uz илгари ҳам халқаро ташкилотларнинг Қоҳирага қарши халқаро санкцияларни жорий этишга чақиргани ҳақида ёзган эди.\nАҚШ Миср ҳарбий ёрдам ҳарбий Ёрдам шарт Махсус\nРейганнинг собиқ ёрдамчиси: «НАТО Россия билан урушда АҚШга хиёнат қилади»\n589 21:30 28.10.2021\nСудан Африка Иттифоқидан вақтинча чиқариб юборилди\n201 15:30 28.10.2021\nИсроил Ғарбий соҳилда яҳудийлар учун яна турар жойлар қуради\n257 10:50 28.10.2021\nРоссия Марказий Осиё давлатларига: “Ҳудудингизга АҚШ ва НАТО кучларини киритманг”\n1227 08:51 28.10.2021\nАҚШ: мусулмон ўқувчини террорчи деб атаган ўқитувчи ишдан четлатилди\n629 14:51 26.10.2021\nТуркия: элчихоналар ички ишларга аралашмасликка ваъда берди\n637 10:35 26.10.2021


Шайтон шериклигидан сақланишнинг ҳикмати - Hidoyat.uz\nАсосий саҳифа Мақолалар Шайтон шериклигидан сақланишнинг ҳикмати\nЧоп этилди Iyun 22, 2019 Шайтон шериклигидан сақланишнинг ҳикматиda fikr bildirishni o'chirish\nАнас ибн Молик (розияллоҳу анҳу) ривояти: «Расулуллоҳ (соллаллоҳу алайҳи ва саллам) дедилар: “Кимки бир идишдан овқат еб бўлиб, сўнгра уни ялаб қўйса, ушбу идиш унга истиғфор ва салавотлар айтади”».\nМўмин ҳар бир ишда Аллоҳнинг номини ёдга олса (Бисмиллаҳир роҳманир роҳим деса), шайтон унинг таомига, ичимлигига, кийимига ва барча бошқа ишларига шерик бўлмайди. Ҳаттоки, аҳлига яқинлик қилаётганида банда “Бисмиллоҳ” айтишни унутса, шайтон фурсат топиб у билан бирга яқинлик қилади. Зеро, Аллоҳ таоло бундай деган: «У илгари (жаннат)ларда шундай кўзларини (бегона эркаклардан) тиювчи (ҳур қизлар) борки, уларга на инсон ва на жинлар теккан» (Раҳмон, 56).\nАбу Ҳурайра (розияллоҳу анҳу) ривоят қилдилар: «Расулуллоҳ (соллаллоҳу алайҳи ва саллам) мавъиза қилгани ўрниларидан турдилар ва дедилар: “Аллоҳ таоло менга ўргатган нарсаларини сизларга ўргатишимни ва тарбия беришимни буюрди. Эшитингиз олдига келганингизда (уйга киришдан олдин) салом берингиз, шунда шайтон манзилингиздан нари қочади. Агар олдингизга овқат келтирилса, шайтон ризқингизга шерик бўлмаслиги учун “Бисмиллоҳ”ни айтинглар. Кимки тунда ғусл қилса, авратига эҳтиёт бўлсин, агар шундай қилмаса, унга шундай балолар етадики, кейинчалик ўзидан бошқани маломат қилмасин, дастурхонни йиғиштирганингиздан кейин унинг остидаги нарсаларни супуриб олинг, чунки шайтонлар дастурхон остидаги нарсаларни териб юрадилар, уларга ўз таомингиздан насиба қолдирманг”».\nИбн Масъуд (розияллоҳу анҳу) дедилар: «Агар овқатланишни бошлаб қўйиб, “Бисмиллоҳ”ни айтишни унутган бўлсанг, эсингга келган чоғда “Бисмиллаҳи фи аввалиҳи ва охириҳи” (Маъноси: Аввалида ҳам охирида ҳам Бисмиллоҳ) деб айтгин».\nМўмин банда бу душмандан “Бисмиллоҳ” билан сақланади, агар овқатланаётганда “Бисмиллоҳ”ни айтса, шайтон ундан ит ҳайдагандек қочади. Аммо таомни еб бўлиб, унинг идишини ялаб қўймаса, шайтон келиб, уни ялаб қўяди. Агар банда идишни ялаб қўйса, шайтондан ва унинг ялашидан омон қолади. Идиш эса унга миннатдорчилик тариқасида истиғфор ва салавотлар айтади.\nСиркадаги дин ва дунё манфаатлари ҳикмати


Италияда референдум: Европа итальянча exit хавфи остида\n14:28 / 04.12.2016\nИталияда маҳаллий вақт билан соат 7.00да (Тошкент вақти билан соат 11.00) конституцион ислоҳот масаласи бўйича референдум учун сайлов участкалари очилди. Ушбу ташаббус мамлакатнинг ҳозирги бош вазири Маттео Ренци томонидан билдирилган.\nОвоз беришда Италиянинг деярли 47 млн фуқароси, ҳамда хорижда истиқомат қилувчи 4 млн итальян иштирок этади. Улар конституцияга ўзгартириш киритиш бўйича саволга ёки «ҳа» ёки «йўқ» жавобини билдиришлари керак бўлади.\nСайлов участкалари соат 23.00да ёпилади (Тошкент вақти билан 5 декабрь куни соат 3.00 мск), кейин овозларни ҳисоблаш бошланади.\nТаклиф қилинаётган ислоҳотга бутун мухолифат қарши чиқмоқда.\nРеферендумнинг қандай тугашини мамлакат Вазирлар Маҳкамаси ва шахсан Ренцонинг келгуси тақдири билан боғлашмоқда.\nИслоҳотнинг муҳим бандларидан бирида миллий парламент таркиби ва вазифаларини ўзгартириш билдирилган. Бунда қонунчилик жараёнини енгиллаштириш, қонун лойиҳаларини такроран муҳокама қилишдан қочиш ва Италияда кўпроқ сиёсий барқарорликни таъминлаш мақсадида жорий кўринишда Сенатни бартараф этиш кўзда тутилган.\nИккинчи жаҳон урушидан кейинги 70 йил ичида Италияда 65 марта ҳукумат алмашган. Сенат сайлов орқали шакллантириладиган орган бўлишдан тўхтайди. Унга вилоятлар вакиллари ҳамда йирик шаҳарлар мэрлари киради.\nБундан ташқари, 5 сенатор Италия президенти томонидан 7 йиллик муддатга белгиланади. Умрбод сенаторлар институтини бартараф этиш режалаштирилмоқда. Ҳукуматга ишонч билдириш масаласи бўйича овоз бермайдиган юқори палата аъзолари сони уч мартга қисқаради (315 кишидан 10 кишигача). Бу эса бош вазирнинг айтишича, давлат маблағларини анча тежашга имкон беради.\nЯнги сенат қонунчилик жараёнида чекланган ҳолда, фақатгина вилоятлар ёки Европа Иттифоқи билан муносабатларга тегишли қонун лойиҳаларигина кўриб чиқишда иштирок этади. Шу билан бирга сенаторлар ортидан парламент иммунитети сақланиб қолади. Ренцининг таъкидлашича, ушбу референдум Италияни ўзгартириш, уни Европада етакчи роль эгаллайдиган, барқарор, замонавий ва рақобатбардош давлатга айлантириш учун тарихий имкониятдир.\nАгар референдумда ғалаба қозонмаса, Ренци истеъфога кетиши кутилмоқда.


21 июнь куни Ўзбекистонда қандай об-ҳаво кутилмоқда? - Zamin.uz\n14:43 / 20.06.2020\nТошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 19-21 даража, кундузи 37-39 даража иссиқ бўлади.\nБухоро ва Навоий вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 37-42 даража иссиқ бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 37-42 даража иссиқ бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 15-20 даража илиқ, кундузи 34-39 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 25-30 даража иссиқ бўлади. “Замин” янгиликларини “Facebook”да кузатиб боринг


16:44, 18.10.2020 // 79008\n1997—1998 йилларда мухлислар эътиборига ҳавола этилган хонанда Бонунинг «Қора тун» қўшиғи ҳалигача севиб тингланадиган хит тароналардан бири ҳисобланади. Бонунинг «Ўзбекистон», «Ёлғизман», «Афсона», «Бонуман» каби қўшиқлари ҳам оммалашган.\nЎз даврининг энг машҳур ва севимли хонандаларидан бири бўлган Бону нима сабабдан санъатни тарк этган ҳамда у ҳозир нима билан банд, деган савол кўпчиликни қизиқтиради. Узоқ йиллар мобайнида кўринмай қолган хонанда яқинда бир неча YouTube каналларга интервью берди ҳамда ҳозирги ҳаёти ҳақида сўзлаб берди.\nАсли исми Маҳбубабону бўлган хонанданинг айтишича, у 2010 йилда ҳижобга кириб, Қуръон тиловат қила бошлаган.\n«Ҳаётимдаги синовлар туфайли ижодимда танаффус бўлиб қолган пайтда вақтдан унумли фойдаланиш мақсадида намоз ўқишни бошладим, Қуръон ва ҳадис китобларни ўқидим, саловатларни тингладим. Диний китобларни ўқиб чиққанимдан сўнг санъат йўли қиз бола учун тўғри йўл эмаслигини тушунганман», — дейди хонанда.\nКўпчилик Бонунинг санъатдан кетишига машҳур хонанда аёлнинг тақиқлари сабаб бўлган, деб ҳисоблайди, бироқ Бонунинг айтишича, бу асоссиз миш-мишлар холос.\n«Ўзбек эстрадасидаги қайсидир хонанданинг ҳаётида бахтсизлик бўлса, одамлар дарров ушбу ҳолатни ўша машҳур хонанда билан боғлашади. Лекин ҳеч қайси ҳофиз ёки ҳофизанинг менинг ҳаётимдаги синовларимга таъсири бўлмаган. Бу ўзи тақдиримга ёзилган синовлар бўлган», — дейди хонанда.\n«Юлдузлик онларингизни, мухлисларингизни, санъатни соғинасизми?», деган саволга Бону қуйидагича жавоб беради:\n«Менга кўпчилик шу саволни беради. Лекин мен ўзим хоҳлаганимдек юлдузлик даражасига эриша олмаганман. Ўзимни ҳеч қачон юлдуздек ҳис этмаганман. Шунинг учун ҳам санъатни тарк этганман».\nБону ҳозирги кунда реклама агентлигида ҳисобчи лавозимида фаолият юритади. Унинг айтишича, кўча кўйда юрганида, иш билан турли ташкилотларга борганида одамлар уни танимайди. Бир неча интервьюлардан кейин эса таний бошлашган.\n16:59 Кеча // 113641\n08:40 Кеча // 90428\n16:57, 23.06.2021 // 82879\n08:23 Бугун // 77626\n22:24, 23.06.2021 // 69654


Qisqacha tarix – Toshkent tibbiyot akademiyasi\nТуркистон давлат университети, тиббиёт факультети\n13 апрель 1919 йилда Туркистон давлат университети таркибида тиббиёт факультетини ташкил этиш қарори қабул қилинган.\n17 сентябрь 1919 йилда Туркистон давлат университетининг биринчи илмий кенгашида тиббиёт декани этиб профессор П.П.Ситновский сайланган.\n1920 йилнинг 7 сентябрида Туркистонда дорилфунун таъсис этиш ҳақидаги хужжат имзоланган. Дорилфунун таркибига тиббий факультет ҳам киритилган эди. 1921 йилдан бошлаб тиббий факультет шифокорларни тайёрлай бошлаган.\n1919-1921 йилларда факультетнинг ташкилий даври бўлиб, факультетнинг моддий базаси яратилган.\nКейинги даврларда факультетга проф. К.Г.Хрущев (1921-1924 йй.) ва М.И.Слоним (1924-1926 йй.) лар раҳбарлик қилганлар. Ушбу даврларда факультетнинг моддий техник базаси анча яхшиланган булиб, клиник кафедраларда дарслар ўтилиши такомиллашиб борган. Таълим сифати ва самарадорлигини ошириш мақсадида илмий-педагоглар таркибига проф.Н.И.Рагоза (ички ва юқумли касалликлар), А.Н.Мурзин (кўз касалликлари), И.С.Мильман (тери ва таносил касалликлари), Н.И.Осиновский (болалар касалликлари), С.А.Молчанов (рентгенология), Г.Н.Терехов (патологик анатомия), Г.И.Ильин (оператив жарроҳлик), С.Э.Циммерман (нормал анатомия), М.С.Астров (факультет жарроҳлиги), Д.А.Введенский (урология) лар таклиф этилган. 1922 йилда 27 та талаба тиббиёт факультетини тамомлаган.\n1923 йилда тиббиёт факультетида 973 та талаба таҳсил олган бўлиб, уларнинг кўпчилигини (425тасини ) қизлар ташкил этган эди.\nФакультетнинг ривожланишида факультет деканлари П.Ф.Боровский (1926-1928 йй.), Н.И.Рагоза (1928-1929 йй.) ҳамда Г.П.Федоров (1929-1931 йй.) лар катта ҳиссаларини қўшганлар.\nТошкент Давлат тиббиёт институти\n1931 йилда тиббиёт факультети мустақил тиббиёт институтига шакллантирилган. 1931 йилда унинг биринчи директори лавозимига Г.П.Федоров тайинланган, шу йилнинг охирига келиб тиббиёт факультети декани лавозимида фаолият юритган Х.У.Умаров институт директори этиб тайинланган.\n1932 йилга келиб 177 та ўқитувчи, шундан 25 та профессор, 26 та доцент, 104 ассистент 1099 та талабага таҳсил берар эди.\n1932 йилдан 1936 йилгача институтга Б.Саттаров рахбарлик қилган.\n1935 йилда Ўрта Осиё тиббиёт институти Тошкент тиббиёт институти деб номлана бошлаган.\n1937 йилга келиб институтда 1400 та талаба таҳсил олар эди.\n1938 йилда институтга М.У.Мирсагатов ректор лавозимига тайинланган. Ушбу даврга келиб Республика раҳбарияти институтга катта маблағ ажратган булиб, кўпгина янги клиник бинолар (экспериментал бино, юқумли касалликлар, онкология, протезлаш ортопедияси) қурилиб, мавжудлари эса катта мукаммал таъмирдан чиқарилган. Институт майдони янги қурилган бинолар, клиникалар ҳисобига 2 баробарга кенгайган.\n1940 йилда институтга Б.И.Берлинер, 1941 йилда Р.И.Пўлатов ректор лавозимига тайинланган.\n1941-1945 йилларда Улуғ Ватан уруши даврида институт майдонида 10 дан ортиқ эвакогоспиталлар очилган ва айрим профессор-ўқитувчилар фронтга жўнаб кетишган. Улар орасида Д.А.Введенский, Л.Д.Василенко, А.М.Геллер, Б.А.Стекольников ва бошқалар бор эди.\n1944 йилда институтга Я.К.Мўминов ректор лавозимига тайинланган.\nУлуг Ватан Уруши йилларида Тошкент Давлат тиббиёт институтида 2122 врач тайёрланган бўлса улардан 1630 таси фронтга кетган. Улар орасида М.А.Ашрапова, М.Мухаррамова, С.А.Файзиев, Н.К.Ахмедов, М.Акмалов, У.Умаров, В.С.Карухина, Л.И.Васковская, Л.Е.Стургацкая, С.А.Допимов, Ф.Ф.Амиров, Н.Д.Махсумов, Н.А.Канбулин ва бошқалар бор эди.\nТошДавТИнинг тарихи сатрларига урушда ҳалок бўлган А.А.Айрапетов, Р.Л.Аминов, А.Ю.Гулқоров, Г.Д.Муханов, В.И.Мажитов, Р.С.Орипов, Н.Г.Ращенко, З.С.Ржевсий, У.З.Умарова ва У.Хикматхўжаевларнинг хотираси зарҳал ҳарфлар билан битилган.\n1945 йилда институтга Ҳ.З.Зохидов ректор лавозимига тайинланган. Урушдан кейин институтда ўқиш 6 йил қилиб белгиланган. Бу даврга келиб профессор-ўқитувчилар томонидан янги ўқув дастурлари яратилган. Институт янги махсус тиббий асбоб-ускуналар билан таъминланган.\n1945-1946 йилларда факультетларда жами 2752 талаба таҳсил олган бўлса, шулардан 600 таси институтга янги қабул қилинган 1 курс талабалари эди. Институтда дарслар ўзбек ва рус тилларида олиб борилар эди.\n1947 йилда институтга Я.Ҳ.Тўрақулов ректор лавозимига тайинланган. Институт ушбу йилларда тиббиётнинг 12 та катта муаммоли масалалар бўйича мақсадли илмий йўналишларда илмий изланишлар олиб борган эди.\nТашДавТИга 1950 йилда А.Ғ.Ғуломов ректор лавозимига тайинланган ва у 15 йил давомида 1965 йилгача институтга рахбарлик килган.\n1945-1953 йилларда талабалар сони 2752 тадан 3158 тагача кўпайган.\n1954 йилда институтда стоматология факультети қайта очилган.\n1960 йилларнинг ўрталарига келиб, институтда 57 та фан доктори, 18 та Республикада хизмат кўрсатган фан арбоблари, 13та хизмат кўрсатган врач, 2 та Ўзбекистон фанлар Академиясининг муҳбир аъзолари (А.А.Асқаров, Н.И.Исмоилов) ва 2 та собиқ СССР тиббиёт фанлари академияси муҳбир аъзолари (З.И.Умидов, Э.И.Атаханов) фаолият кўрсатганлар. 57 нафар профессорлардан 22 таси ўзбек миллатига мансуб эди.\n1962 йилдан институтда Осиё, Африка, Лотин Америка давлатларидан талабалар келиб ўқий бошлаган.\n1960-1967 йилларда институтда кечки даволаш факультети фаолият кўрсата бошлаган. 1961 йилда 4000 та талабадан 2395 таси ўзбек миллатига мансуб қизлар эди.\n1965 йилнинг сентябрида институтга академик К.А.Зуфаров ректор лавозимига тайинланган.\n1971 йилда академик К.А.Зуфаров Улка тиббиёти илмий-тадқиқот институтига директор этиб тайинланиши муносабати билан институтга академик У.А.Арипов ректор этиб тайинланган ва у 1984 йилгача институтга раҳбарлик қилган.\n1972 йилда институтнинг 2 та даволаш, педиатрия, санитария-гигиена, стоматология факультетиларида 10 мингдан зиёд талаба таълим олган бўлса, шу йили 1 – курсга 1500 та талаба қабул қилинган.\nЎзбекистоннинг ярим аҳолисини болалар ташкил этганлигини инобатга олиб 1972 йилда мустақил Ўрта Осиё педиатрия институти, кейинчалик Тошкент педиатрия тиббиёт институти ташкил этилган ва ТошДавТИ педиатрия факультети талабалари янги ташкил этилган институтга ўтказилган.\nТошДавТИга 1961 йилда хорижий давлатлардан 22 та талаба қабул қилинган бўлса, 1980 йилларга келиб уларнинг сони 170 тадан ошиб кетган. Бу институтнинг халқаро миқёсидаги обрў-эътибори ошганлигини кўрсатган.\n1980 йилларнинг охирларига келиб институтда профессор-ўқитувчиларнинг сони 1042 тани, шу жумладан 6 та академик, 24 та Ўзбекистонда хизмат кўрсатган шифокор, 90 та тиббиёт фанлари доктори, профессорлар, 207 та тиббиёт фанлари номзодлари, доцентлар талабаларга таълим-тарбия беришган.\nУшбу даврда институтдаги ўқув, ўқув – услубий, илмий, давлат ишлари ва халқаро алоқалар янада яхшиланган. Институт Венгрия, Германия, Польша ва Россиянинг етакчи тиббиёт олийгохлари билан ўзаро ҳамкорлик алоқаларини ўрнатган. 1984 йилда институтга ректор лавозимига профессор О.С.Махмудов тайинланган. 1987 йилда танлов асосида профессор Н.Х.Шомирзаев ректор этиб тайинланган. Ушбу йилларда институтда талабалар Россия ва Украинанинг етакчи тиббиёт олийгохларига ҳам укишга қабул қилина бошланган. 2 йил мобайнида уларнинг сони 2000та талабадан зиёд булган.\nБиринчи ва Иккинчи Тошкент Давлат тиббиёт институтлари\n1990 йилга келиб бир неча ўқув базаларида жойлашган катта институтни бошқаришда туғилган қийинчиликларни эътиборга олиб институтни икки кисмга – биринчи ва иккинчи тиббиёт институтларига ажратиш хакида 1990 йил 23 май куни Ўзбекистон Республикаси Вазирлар Махкамасининг қарори қабул қилинган.\nИнститут иккига ажратилгандан сўнг, Биринчи Тошкент давлат тиббиёт институти ректори лавозимига Ўзбекистон Фанлар Академиясининг академиги профессор Т.А.Даминов, Иккинчи Тошкент давлат тиббиёт институти ректори лавозимига профессор Х.Ё.Каримов тайинланганлар.\nДастлаб, Биринчи Тошкент Давлат тиббиёт институтида иккита факультет – даволаш ва стоматология факультетлари, Иккинчи Тошкент Давлат тиббиёт институтида даволаш ва санитария-гигиена факультетлари мавжуд эди.\nФилиаллар ва малака ошириш маркази\n1992 йил март ойида Урганч шаҳрида Биринчи Тошкент Давлат тиббиёт институтининг филиали очилган. 1992 йилнинг март ойида Фарғона шаҳрида Фарғона Давлат университети қошида Тиббиёт маркази очилган (санитария –гигиена факультети) кейинчалик ушбу марказ Иккинчи Тошкент Давлат тиббиёт институти филиалига айлантирилган. Биринчи Тошкент Давлат тиббиёт институти қошида янги ўқитувчилар малакасини ошириш факультети ташкил этилган. Кейинчалик ушбу факультет 1998 йилда тиббиёт олий ўқув юртлари ўқитувчиларини малакасини ошириш Маркази деб номланган. Икки институтда ҳам 1998 йилдан умумий амалиёт шифокорларини тайёрлаш дастурига ўтилган. 2000 йилда юқори малакали илмий педагогик кадрларни ҳамда мутахассис шифокорларни тайёрлаш максадида магистратура йуналиши ташкиллаштирилган.\nТошкент Тиббиёт Академияси Ўзбекистон Республикаси Президентининг 2005 йил 19 июлидаги ПФ-3629 сонли фармони асосида фаолияти тугатилган Биринчи ва Иккинчи Тошкент Давлат тиббиёт институтларининг негизида юқори малакали тиббий ходимларини тайёрлаш сифатини ошириш ва ўқув жараёнини ташкил этишнинг замонавий талабларига жавоб берадиган зарур ўқув ва моддий-техник базани яратиш, унга илгор таълим технологияларини киритиш асосида янги мазмун билан бойитиш, бўлғуси мутахассислар тайёрланишини тиббиёт амалиётининг муайян кўникмалари билан бир вактда эгаллашларини узвий боғлаш мақсадида ташкил этилган.


ИФФАТЛИ ҚИЗЛАР - Баҳоуддин Нақшбанд ёдгорлик мажмуаси маркази\n1355 марта ўқилди.\nБугунги кунда жамиятимиздаги кўпчилик қизларнинг онгига "қанча калта кийинсам, шунча замонавий кўринаман" деган нотўғри тушунча ўрнашиб олган. Бундай кийинган қизлар замонавий бўлиб эмас, оддийгина "қўғирчоқ"қа айлиб қолишади. Қўғирчоқнинг вазифаси эса фақат ишлатиб, фойдаланилгандан сўнг ташлаб юборишгина холос. Ислом дини эса аёл-у қизнинг барча ҳақ-ҳуқуқларини ҳимоя қилган ҳолда, уларни иффатли бўлишини таьминлайди. Иффат ― бу энг юқори одоб ва олий даражадаги хулқ бўлиб, бу билан инсон даражаси ошади, шон-шуҳратга эришади ва юксалади. Бу гўзал хулқ, софдил ва ақлли киши билан табиати бузилган ва ақлдан озган кишининг орасини ажратиб беради. Иффат аёлларгагина хос бўлган хулқ эмас. Балки эркаклар ҳам иффатли бўлишга буюрилгандирлар. Лекин бу хулққа эркаклардан кўра аёллар кўпроқ тарғиб қилинади.\n«Аёлларнинг энг яхшиси – назар солганингда сени хурсанд қиладиган, буюрганингда сенга итоат қиладиган ва сен йўқлигингда ўз нафсини ва сенинг молингни муҳофаза қиладиган аёлдир», деганлар.\nБу ҳадисда «сен йўқлигингда ўз нафсини ва сенинг молингни муҳофаза қиладиган аёл» деган сўз билан эркакларга аёл танлашда иффатли аёлни танлаш тарғиб қилинмоқда. Чунки аёллар иффати билан таққосланади. Уларнинг ўзга аёллардан ортиқлиги ҳам иффатидадир.\nАллоҳ таоло Қурьони Каримнинг Нисо сураси 43 оятида\n«Солиҳа аёллар – (эрларига) итоаткор, (эрлари) йўқлигида Аллоҳнинг ҳифзи-ҳимояси бўйича (уларнинг ҳақларини) сақловчилардир»\nНега айнан қизларни эрмак қилиб, улар билан ўйнашиб, гаплашиб юрадиган йигитлар уйланиш вақти келганда қалби хотиржам бўлиши учун диёнатли, иффатли, шарм-ҳаёли қизни қидириб қолади? Ўзлари гаплашиб юрган ёки ўзгалар билан гаплашиб юрган қизларга уйлангилари келмайди. Нима учун? Чунки ундай қизларга нисбатан уларнинг қалби хотиржам бўлмайди. Уларга шубҳа назари билан қарайди. Ғурури йўл қўймайди. Шунинг учун аёлларни юксак чўққига олиб чиқадиган энг қисқа йўл бу – иффат экан.\nҚурьони каримда ҳам жаннатнинг аёллари ва ҳурлари\nиффат билан васф қилинган:\n«Олдиларида кўзларини (бегоналардан) тийгувчи шаҳло кўзлилар бордир.» (Соффат, 48)\n«Уларда (яьни, ўша жаннатларда) кўзлари тийилган, аввал инс ҳам, жин ҳам тегмаган (ҳур)лар бор». (Роҳман, 56)\n«Чодирларни лозим тутган ҳурлар бор». (Роҳман, 72)\nДемак, жаннатдаги гўзал ҳурларни ўз ҳожаларидан бошқалар кўришмайди. Мазкур ҳурлар ҳам эрларидан ўзгаларга кўз тикмайдилар. Улар ўз зийнатларини бегоналарга кўз-кўз қилиб намойиш қилишмайди, аксинча ўзларининг ҳурматини сақлашади. Улар тилло, кумуш, луьлу-маржон, ёқут ва зумрадлар билан безалган чодирларда бўлишади. Демак, иффатли, диёнатли ва шарм-ҳаёли бўлиш аёлларнинг юксак ахлоқли ва покиза эканидан далолат беради. Иффати бор аёллар ўз зийнатларини бегоналарга кўз-кўз қилиб намойиш қилишмайди, аксинча ўзларининг ҳурматларини сақлашади.\nАллоҳ таоло Қурьони Каримда шундай марҳамат қилади:\n“Аёллардан (кексайиб) ўтириб қолганлар, никоҳни умид қилмайдиганларига зийнатларини кўз-кўз қилмаган ҳолда кийимларини қўйишликда гуноҳ йўқдир. Иффат талабида бўлсалар, ўзлари учун яхшидир. Аллоҳ ўта эшитгувчи зотдир”.\nУшбу оятдаги “кийимлари”дан мурод катта ёпинчиқ ва ҳамда устдан кийиладиган ридодир. Аёл киши ўта қариб, никоҳдан умуман умидсиз бўлиб қолганда паранжи-чиммат қилмасликка рухсат бор. Лекин, шундай бўлса ҳам, иффатларини сақлаганлари ўзлари учун яхшидир. Аммо воқеьликда қари аёлларнинг ўраниб-чираниб, ёшларнинг очилиб-сочилиб юргани кўрилади. Бу ҳам, яьни ёшларнинг бу ҳолати шариатга бўйинсунмасликнинг бир кўринишидир.\nДемак, иффатли, диёнатли ва шарм-ҳаёли бўлиш аёлларнинг юксак ахлоқли ва покиза эканидан далолат берар экан. Аёл иффатли, диёнатли, шарм-ҳаёли бўлса, улуғлик чўққисини энг қисқа йўл билан забт эта олади. Эй, муслима қизлар, ялтироқ қўғозга ўралган "I love you" сўзларга учмасдан, ҳою-ҳавасга берилмасдан, ўзингизни қадрингизни билсангиз, ҳеч қачон биров сизни “қўғирчоқ” қила олмайди. Шуни унутмангки, сизнинг зийнатингиз калта-култа кийимда, косметик бўёқларда, чирёли машинаю, ҳашаматли уйларда эмас, балки қалбингизнинг поклигида, самимийлигингизда, иффат-у ҳаёингиздадир!


Туман адлия бўлимларининг жамият ва халққа қандай фойдаси тегаяпти?\nТуман адлия бўлимларининг жамият ва халққа...\n31.05.2018 21:37 0 1811\nПрезидент фармони билан туманларда адлия бўлимлари фаолияти йўлга қўйилганидан хабарингиз бор. Хўш, бу бўлимлар қандай ишларни амалга оширмоқда? Халқ улар фаолиятидан розими? Улар жамиятда қандай ўзгариш қилаяпти?\nКаттақўрғон туманидан Самарқанд шаҳар марказига, яъни адлия бошқармасига етиб бориш учун юз чақирим масофани босиб ўтиш керак. Бунга тахминан 1-1,5 соат вақт кетади. Шу куни ишинг битса яхши. Битмаса-чи, яна ортга равона бўласан. Баъзан арзимаган битта ҳужжат учун яна шунча йўлни босиб уйга қайтишга тўғри келарди. Аммо бундай оворагарчиликларга чек қўйилди. Туман адлия бўлимлари фуқароларнинг муаммоларини шу ернинг ўзида бартараф этишга имкон яратди. Мазкур туманда адлия бўлими тузилганига 20 кундан ошди. Аммо шу кичик фурсатда 33 нафар инсоннинг муаммосини ҳал қилишга улгурди. Бўлимда тўрт нафар ҳуқуқшунос фаолият юритмоқда. Каттақўрғон туман адлия бўлими бошлиғи Ўткир Ҳакимовни олиб борилаётган ишлар юзасидан суҳбатга тортдик:\n— Адлия бўлимлари айнан туманларда ташкил этилгани фуқароларга қулайлик яратди. Ҳуқуқий билимларнинг етишмаслиги, баъзан эса ўзбекона андиша деймизми ёки бирон муаммо юзасидан қайси идоранинг эшигини тақиллатиш кераклигини билмасдан фуқаролар сарсон бўларди. Баъзан шундай муаммолар бўладики, уларни суд орқали ҳал этиш керак. Суд ишлари эса маълум миқдорда давлат божини талаб қилади. Шунингдек, бирон муаммога ҳуқуқий тушунтириш беришда адвокат хизмати кўрсатилиши учун ҳам давлат божи тўланади. Адлия бўлимларининг ташкил этилиши эса одамлар учун ҳам ҳуқуқий жиҳатдан, ҳам иқтисодий жиҳатдан қулай бўлди.\nМасалан, фуқаролар мурожаати юзасидан судга даъво аризалари адлия бўлимлари томонидан киритилади. Бу фуқародан иқтисодий чиқим талаб қилинмайди дегани. Ёки ҳуқуқий тарғибот йўналишини олайлик. Бугунги кунгача 1641 та норматив-ҳуқуқий ҳужжат давлат идораларига етказилди. Бу рақам қуруқ гап эмас. Демак, шунча ҳужжатдан давлат идоралари хабардор қилинди. Энди улар фуқаролар билан ишлашда эскирган, яъни, ўз кучини йўқотган қонун ҳужжатларидан фойдаланмайди. Жамиятда давлат идоралари ходимлари томонидан йўл қўйиладиган хато камаяди. Шу билан бирга одамларда давлат идораларига ишонч пайдо бўлади.\nЯна бир гап. Муаммолар қачон яққол кўзга ташланади? Одамлар дилидагини қачон очиқ-ойдин айта олади? Бу борада адлия бўлими сайёр қабуллар ўтказаяпти. Баъзи одамларга ҳуқуқий тушунтиришлар бердик. Ҳуқуқий тушунтиришлар сони шу йигирма кун учида 80 дан ортди. Кўплаб муаммолар шу тариқа жойида бартараф этилди. Баъзи муаммолар юзасидан судга даъво аризаси киритдик. Барча ҳаракатларимиз халқимиз учун, одамларнинг ҳуқуқий манфаатларини ҳимоя қилиш учун қаратилган.\nКаттақўрғон туман ҳокимлиги бош юрисконсульти:\n— Адлия бўлимларидан қонунлар ва бошқа норматив-ҳуқуқий ҳужжатларни қўллаш бўйича маслаҳат олиш имкониятига эга бўлдик. Бу эса фаолиятимизда хато ва камчиликлар келиб чиқишининг олдини олади. Маҳаллаларда тарғибот ишларининг кенг йўлга қўйилиши аҳолининг ҳуқуқий саводсизлиги ортидан келиб чиқадиган муаммоларнинг олдини олади. Шу билан бирга туманда жиноятчилик, ҳуқуқбузарлик каби иллатларнинг олдини олишда адлия бўлимларининг фаолияти муҳим. Бунда туман ҳокимлиги ва бошқа мутасадди ташкилотлар ҳамкорликда иш олиб бораяпти. Бундай имконият фуқароларнинг қонунларга ҳурматини, адолат қарор топишига ишончини мустаҳкамлайди.\nКаттақўрғон туман «Каттаминг» маҳалла фуқаролар йиғини раиси:\n— Туманимизда адлия бўлими ташкил этилганидан хурсандмиз. Шу кунга қадар маҳаллаларда аниқланган муаммолар асосан одамларнинг ҳуқуқий билимлари етарли эмаслиги туфайли келиб чиққан. Фуқароларимиз у ёки бу масалада маҳалла идорасига мурожаат этганида маслаҳат берувчи мутахассислар етарли эмаслиги сабабли улар муаммога ечим топа олмай сарсон бўлар ва юқори ташкилотларга мурожаат этишларига тўғри келарди.\nЭндиликда адлия бўлими ҳуқуқшунослари билан бир неча бор тарғибот тадбирларини ўтказдик. Ўзингиз ўйланг, бугун Каттаминг маҳаласида 793 та хонадон бор. У ерда 2363 киши яшайди. Уларнинг ўзига яраша муаммолари бор. Энг муҳими, адлия бўлими ходимлари уйма-уй юриб, муаммоларга ечим топишга ҳаракат қилишаяпти.\nАдлия вазирлиги адлия\nЖамият 04/04, 09:44\nЎзбекистоннинг халқаро рейтинглардаги ўрнини яхшилашда Британия компанияси билан ҳамкорлик йўлга қўйилмоқда


UFF.uz'да Фил Невилл Роналдуга: Уйинга хуш келибсан!\nФил Невилл Роналдуга: Уйинга хуш келибсан!\nЯнгиликлар » ЕВРОПА «Манчестер Юнайтед» клуби собиқ ҳимоячиси Фил Невилл «Реал» ҳужумчиси Криштиану Роналдунинг Англияга қайтиши мумкинлиги ҳақидаги хабарга ўзига ҳос изоҳ қолдирди.\nАввалроқ, матбуотда португалиялик футболчининг «МЮ»га қайтиш истагини билдиргани айтилган эди.\n«Уйинга хуш келибсан!», - дея ёзади Невил ўз твиттер саҳифасида.\nЭслатиб ўтамиз, Роналду сўнгги кунладаги юзага келган воқеалардан сўнг, «Реал»ни тарк этиш қарорига келган. Аввалроқ, Португалиялик юлдуз 14 млн евро миқдорда солиқ тўламаганликда айбланаётгани айтилган эди.\nМанба: www.championat.com Ўқилган: 9884. Фикрлар: 5.\nСана: 19.06.2017 15:04.


Google ва Levi’s "ақлли" куртка яратди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Google ва Levi’s "ақлли" куртка яратди\t13:04, 02 июнь 2016\tGoogle қидирув тизими Levi’s бренди билан ҳамкорликда дунёдаги илк “ақлли” курткани ишлаб чиқишди. Мазкур куртка мустаҳкам деним матосидан тикилди. Куртка ҳақиқий маънода янги кашфиёт бўлди. Унинг “ақлли” куртка деб номланиши ҳам бежизга эмас. Куртканинг енгларига махсус микросенсор зарралар билан таъминланган. Микросенсорлар эса курткани кийган кишининг ҳақиқий маънодаги дастёри бўла олдаи. Сабаби, улар қўнғироқни қабул қилиш, плеерни бошқариш каби хусусиятларга эга. Мазкур лойиҳа “Google Jackard» номини олди. У биринчи марта ўтган йили намойиш этилган эди. Курткани яратиш ва мукаммаллаштириш устида махсус гуруҳ иш олиб борди. Мазкур гуруҳ компнанияга узвий боғлиқ бўлган ва «Advanced Technology and Project» номини олган инновацион технологияларга ихтисослашган. Эндиликда жаҳондаги энг оммабоп қидирув тизими Google ўзининг жинси ишлаб чиқариш бўйича етакчи компнаия Levi’s билан ҳамкорликдаги янги кашфиёти билан барчани хурсанд қилади. Куртка ташқи кўриниши билан бошқа анъанавий курткалардан деярли фарқ қилмайди. У велоспорт ишқибозларига мўлжалланган. Бироқ, уларнинг оддий курткалардан фарқи шундаки, унинг манжетларига махсус микросенсорлар тикиб чиқилган. Оддий жинси матоси инсон хатти-ҳаракатларига жавоб бера олувчи интерактив матога айланди. Куртка смартофн билан Bluetooth ва махсус мобил дастур воситасида боғланади. Уни кийган спортчи велосипед ҳайдаб кетаётганида кириш қўнғироғига жавоб бериш учун чўнтагини ковламайди. Кирувчи смс-хабарларни ҳам ўқиш унчалик қийин эмас. Курткани кийган киши унинг манжетига қўл теккизишининг ўзи етарли. Эслатиб ўтамиз, Google ва Levi’s ҳамкорлигидаги “ақлли” куртка 2017 йилнинг баҳорида сотувга чиқарилади. Куртканинг нархи эса ҳозирча номаълум.


Россия ва Толиблар кимга қарши дўстлашмоқчи? - BBC O'zbek\nРоссия ва Толиблар кимга қарши дўстлашмоқчи?\nImage caption ИШИДга қарши иттифоқми ва ё?\nРоссия ва Толибон орасидаги муносабатларнинг баъзи маълумотларга таянилса, тобора "яхшиланиб" бораётгани Афғонистондагиларни ташвишга солган.\nМамлакатдаги вазият шундоқ ҳам чигал ва мушкул экани аён.\nБундан икки йилча аввал Афғонистонда ИШИД унсурлари пайдо бўлгани ҳақида илк хабарлар тарқалди.\nАна шундан кейин Афғон матбуоти ҳам Кремлдагиларнинг Толиблар билан муносабатлари "илиб" бораётганидан бонг ура бошлашди.\nБир томондан Афғонистон ҳукуматидагилар Россиянинг ўз чегараларига яқин минтақа -Марказий Осиёда мужоҳидлар пайдо бўлишидан ташвишланишини тушунишади.\nАммо Кобулни безовта қилаётгани Россия ва Америка бу мамлакатда Сурия ҳамда Украинада бўлгани каби ўзаро рақобатга киришиб кетишидир.\nРоссия Тожикистон ва Афғонистон чегарасида 6000 ҳарбийдан иборат кучларини яна ҳам мустаҳкамлаш йўлида ҳаракат қилмоқда.\nМоскванинг тушунтиришича, бундан кўзланаётган асосий мақсад жангари унсурлар ва наркотик моддаларнинг минтақага сизиб киришининг олдини олишдир.\nАйрим хабарларга кўра, Москва Толибларга қурол-яроғ етказиб беришни ҳам бошлаб юборган.\nСўнгги 15 йил ичида Россия Афғонистон ҳукуматини бир маънода қўллаб келди.\nМамлакатда Ғарб кучлари ҳозирлигини эса жиддий равишда савол остига олмади.\nАммо вазият ўзгармоқда.\nФеврал ойида президент Ашраф Ғаний билан учрашув чоғида Владимир Путиннинг Афғонистон бўйича вакили Замир Кабулов Россия раҳбарининг хавотирларини изҳор қилди.\n"Россия минтақада ИШИДнинг пайдо бўлганидан хавотирда. Биз Афғон ҳукуматининг ИШИДга қарши курашини олқишлаймиз", деб айтди у.\nЯқинда Туркия хабар агентликларидан бири билан суҳбатда Кабулов очиқдан очиқ ўз мамлакати ИШИДга қарши курашда "Толиблар билан ҳамфикр" эканини айтган.\n"Мен Америка Афғонистон бўйича бирор бир стратегияга эга эмас деган қарашларга қўшиламан. Уларнинг Афғонистонда бўлишидан мақсад фақат битта...Афғонистон геосиёсий муҳим минтақада жойлашган бўлиб, Хитой, Марказий Осиё, Афғонистон, Эрон, Россия ва Покистонни назорат қилиш учун қулай... Табиийки, биз бундан хавотирдамиз", деб айтган Кабулов.\nТолиблар раҳбарлари ўтмишда Россия ва ё Эрон билан алоқаларини доим рад этиб келишган.\nЭнди эса улар халқаро алоқалари билан "фахр" қилишларини урғулашадиган бўлишди.\n"Биз Американинг Афғонистон истилосидан ташвишда бўлган барча мамлакатлар билан умумий бир мавқеини эгаллаш йўлида ҳаракат қилмоқдамиз. Бизнинг ва минтақадаги давлатларнинг мақсади битта - ватанимиз ва минтақани америкаликларнинг фитналаридан озод қилиш", деб айтган Толибларнинг вакили Забиҳулла Мужоҳид.\nТолибларнинг Кобулдаги тарафдорларидан бирига кўра, токи "Америка ўз сиёсати ўзгартирмас, Афғонистондаги ҳарбий ҳозирлигини якунламас экан, минтақа давлатлари, хусусан, Россия ва Хитой Толибларни қурол-яроқ билан таъминлаб туриши мумкин. Бу эса АҚШ ҳарбий кучларининг ҳаводаги қудратини пасайтиради. Менимча, бу кунлар яқин қолди", деб айтган Толибларга яқин деб кўриладиган сиёсий шарҳловчи Назар Муҳаммад Мутмаин.\nБу орада эса халқаро саҳнадаги вазият ҳам бир қадар мураккаблигича қолмоқда.\nАҚШнинг янги президенти Доналд Трамп Россия билан муносабатларни яхшилаши кутилмоқда.\nБалки айни ҳолат Афғонистондаги АҚШ мавқеисини бир қадар ислоҳ қилар, деб умид қилаётганлар ҳам йўқ эмас.\nБу орада янги иттифоқлар тузиш режалари ҳақида ҳам тобора кўпроқ гапирилмоқда.\nДекабр ойида Москвада Афғонистон бўйича анжуман бўлиб ўтиши керак.\n" Россия, Хитой ва Покистон Афғонистон бўйича анжуман ўтказишидан мақсад нима? Россия ва Покистоннинг сўнгги қўшма ҳарбий машқларидан қандай мақсад кўзланганди? Буларнинг бари янги иттифоқ яратиш ҳаракатларидан дарак беради. Ўйин қоидалари ўзгармоқда. Буларнинг бари алал-оқибат Афғонистон халқига яна жабр бўлади", деб айтган сиёсатшунос Тоҳир Яргал Толо телевизиони билан суҳбатда.


ССВ: «Антибиотикларни шифокор рецептисиз сотиш қонун билан тақиқланади» – Bugun.uz\nЯнгиликлар - 15:57 · 28.07.2021\nССВ: «Антибиотикларни шифокор рецептисиз сотиш қонун билан тақиқланади»\nЎзбекистонда дорихона ходими антибиотикларни шифокор рецептисиз сотгани учун қонун олдида жавоб беради. Бу ҳақда Соғлиқни сақлаш вазирлиги ахборот хизмати маълумот берди.\nХабар қилинишича, одамлар орасида ўпка яллиғланиши, тана ҳарорати кўтарилиши каби ҳолатларда билиб-билмай антибиотикдан фойдаланиш одатга айланган. Айниқса, коронавирусга чалинган беморлар ҳам ўзбошимчалик билан антибиотик ва гормон олиши ҳолатлари кўп кузатилмоқда. Фармацевтика тармоғини ривожлантириш агентлиги бошқарма бошлиғи Муҳаббат Ибрагимова дорихона эгаларини белгиланган тартиб-қоидаларни четлаб ўтиш қонуний жавобгарликка сабаб бўлиши билан огоҳлантирди.\n«Маълумки, антибиотиклар тиббиётда энг кўп тайинланувчи ва унинг қарийб барча соҳаларида қўлланилувчи дори воситаси саналади. Бироқ улардан нотўғри фойдаланиш жиддий оқибатларга олиб келиши мумкин. Бугун мамлакатимизда баъзи беморлар ушбу дори воситасидан вирусли касалликлар, хусусан, COVID-19 инфекциясини даволашда ўзбошимчалик билан фойдаланаётгани уларнинг аҳволини янада оғирлаштириб, айрим ҳолларда ўлимга ҳам сабаб бўлмоқда», — деган Муҳаббат Ибрагимова.\nҚайд этилишича, «Дори воситалари ва фармацевтика фаолияти тўғрисида»ги қонунга мувофиқ, дорихоналардан маҳсулотларни реализация қилиш тегишли қоидаларга асосан амалга оширилиши керак.\n«Мамлакатимизда дорихона ходими рецепт билан бериладиган дори воситасини рецептсиз сотганлиги учун қонуний жавобгарлик белгиланган», — дея огоҳлантирган агентлик бошқармаси бошлиғи.\nТаъкидланишича, Маъмурий жавобгарлик тўғрисидаги кодекснинг 1651-моддаси (Дори воситаларини рецепт бўйича чакана реализация қилиш тартибини бузиш) ва Жиноят кодексининг 1863-моддасига (Таркибида кучли таъсир қилувчи моддалар мавжуд бўлган дори воситаларини рецепт бўйича чакана реализация қилиш тартибини бузиш) кўра, рецептсиз дори сотган шахслар тегишли жавобгарликка тортилади.\nЭслатиб ўтамиз, аввалроқ Зангиота 1-юқумли касалликлар шифохонаси бош шифокори аҳолидан антибиотик қабул қилмасликни сўрагани хабар қилинганди. Шунингдек, Коронавирусга қарши курашиш штаби аъзоси Севара Убайдуллева антибиотик умуман вирусга таъсир қилмаслигини айтгани ва коронавирусни даволашда бурунни совун кўпиги билан тозалаш самарали усулми, саволига жавоб берилгани маълум қилинган.